title: Rialachán Cur Chun Feidhme (AE) 2021/757 ón gCoimisiún an 3 Bealtaine 2021 lena gcláraítear ainm sa chlár um shonrúcháin tionscnaimh faoi chosaint agus um thásca geografacha faoi chosaint “Ennstaler Steirerkas” (STFC)

text:
                  10.5.2021

                  GA

                  Iris Oifigiúil an Aontais Eorpaigh

                  L 162/4

         RIALACHÁN CUR CHUN FEIDHME (AE) 2021/757 ÓN gCOIMISIÚN
         an 3 Bealtaine 2021
         lena gcláraítear ainm sa chlár um shonrúcháin tionscnaimh faoi chosaint agus um thásca geografacha faoi chosaint “Ennstaler Steirerkas” (STFC)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1151/2012 ó Pharlaimint na hEorpa agus ón gComhairle an 21 Samhain 2012 maidir le scéimeanna cáilíochta do tháirgí talmhaíochta agus do bhia-earraí (1), go háirithe Airteagal 52(2), de,
         De bharr an mhéid seo a leanas:

                     (1)

                     I gcomhréir le hAirteagal 50(2)(a) de Rialachán (AE) Uimh. 1151/2012, rinneadh iarratas a thíolaic an Ostair ar chlárú an ainm “Ennstaler Steirerkas” a fhoilsiú in Iris Oifigiúil an Aontais Eorpaigh (2).

                     (2)

                     I gcomhréir le hAirteagal 51 de Rialachán (AE) Uimh. 1151/2012, ós rud é nár tugadh aon fhógra faoi ráiteas freasúra don Choimisiún, ba cheart an t-ainm “Ennstaler Steirerkas” a chlárú,

               TAR ÉIS AN RIALACHÁN SEO A GHLACADH:

            Airteagal 1
            Tá an t-ainm “Ennstaler Steirerkas” (STFC) cláraithe anois.
            An t-ainm a shonraítear sa chéad mhír, is táirge de chuid Aicme 1.3. “Cáiseanna” é faoi mar a liostaítear in Iarscríbhinn XI a ghabhann le Rialachán Cur Chun Feidhme (AE) Uimh. 668/2014 ón gCoimisiún (3).

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 3 Bealtaine 2021.

                  Thar ceann an Choimisiúin,

                  Ar son an Uachtaráin,

               Janusz WOJCIECHOWSKI

                  Comhalta den Choimisiún

            (1)  IO L 343, 14.12.2012, lch. 1.

            (2)  IO C 20, 19.1.2021, lch. 11.

            (3)  Rialachán Cur Chun Feidhme (AE) Uimh. 668/2014 ón gCoimisiún an 13 Meitheamh 2014 lena leagtar síos rialacha maidir le cur i bhfeidhm Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí (IO L 179, 19.6.2014, lch. 36).


title: Rialachán Cur Chun Feidhme (AE) 2021/758 ón gCoimisiún an 7 Bealtaine 2021 maidir le stádas táirgí áirithe mar bhreiseáin bheatha faoi raon feidhme Rialachán (CE) Uimh. 1831/2003 ó Pharlaimint na hEorpa agus ón gComhairle agus maidir le breiseáin bheatha áirithe a tharraingt siar ón margadh (Téacs atá ábhartha maidir le LEE)

text:
                  10.5.2021

                  GA

                  Iris Oifigiúil an Aontais Eorpaigh

                  L 162/5

         RIALACHÁN CUR CHUN FEIDHME (AE) 2021/758 ÓN gCOIMISIÚN
         an 7 Bealtaine 2021
         maidir le stádas táirgí áirithe mar bhreiseáin bheatha faoi raon feidhme Rialachán (CE) Uimh. 1831/2003 ó Pharlaimint na hEorpa agus ón gComhairle agus maidir le breiseáin bheatha áirithe a tharraingt siar ón margadh
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1831/2003 ó Pharlaimint na hEorpa agus ón gComhairle an 22 Meán Fómhair 2003 maidir le breiseáin atá le húsáid i gcothú ainmhithe (1), agus go háirithe Airteagal 2(3) agus Airteagal 10(5) de,
         De bharr an mhéid seo a leanas:

                     (1)

                     Le Rialachán (CE) Uimh. 1831/2003 déantar foráil maidir le húdarú breiseán le húsáid i gcothú ainmhithe agus maidir leis an bhforas agus na nósanna imeachta chun an t-údarú sin a dheonú. Go háirithe, in Airteagal 10(2), i gcomhar le hAirteagal 10(7) den Rialachán sin, tá foráil maidir le nósanna imeachta sonracha i leith athmheastóireacht ar bhreiseáin a formheasadh de bhun Threoir 70/524/CEE ón gComhairle agus Threoir 82/471/CEE (2) ón gComhairle (3).

                     (2)

                     Le hAirteagal 10(5) de Rialachán (CE) Uimh. 1831/2003, forchuirtear oibleagáid ar an gCoimisiún Rialachán a ghlacadh lena ndéantar breiseáin bheatha a tharraingt siar ón margadh, breiseáin bheatha nár cuireadh aon fhógra dá dtagraítear in Airteagal 10(1)(a) den Rialachán sin ar fáil ina leith laistigh de thréimhse shonraithe. Tá feidhm ag an oibleagáid chéanna maidir le breiseáin bheatha nár cuireadh iarratais isteach ina leith i gcomhréir le hAirteagal 10(2) agus (7) de Rialachán (CE) Uimh. 1831/2003 roimh an sprioc-am dá bhforáiltear sna forálacha sin, agus maidir le breiseáin bheatha ar cuireadh iarratas isteach ina leith ach a tarraingíodh siar ina dhiaidh sin.

                     (3)

                     Dá bhrí sin, ba cheart breiseáin bheatha den sórt sin a tharraingt siar ón margadh. Ós rud é nach ndéantar idirdhealú in Airteagal 10(5) de Rialachán (CE) Uimh. 1831/2003 idir údaruithe a eisíodh le teorainn ama agus údaraithe a eisíodh gan teorainn ama, ar mhaithe le soiléireacht is iomchuí foráil a dhéanamh maidir le breiseáin bheatha a tharraingt siar ón margadh, breiseáin bheatha a bhfuil na tréimhsí údaraithe teoranta a bhaineann leo imithe in éag cheana, is é sin tréimhsí údaraithe de bhun Threoir 70/524/CEE.

                     (4)

                     I gcás breiseán beatha ar cuireadh iarratais isteach ina leith le haghaidh speiceas áirithe ainmhithe nó catagóirí áirithe ainmhithe agus le haghaidh na speiceas nó na catagóirí sin amháin, nó i gcás breiseán beatha ar tarraingíodh siar iarratais ina leith le haghaidh speiceas ainmhithe nó catagóirí áirithe ainmhithe agus le haghaidh na speiceas nó na catagóirí sin amháin, níor cheart go mbainfeadh an tarraingt siar ón margadh ach leis na speicis ainmhithe agus na catagóirí ainmhithe nár cuireadh iarratas isteach ina leith nó ar tarraingíodh an t-iarratas siar ina leith.

                     (5)

                     Mar thoradh ar tharraingt siar na mbreiseán beatha ón margadh, is iomchuí na forálacha lena ndéantar a n-údarú a aisghairm, i gcás ina mbeidh na forálacha sin fós i bhfeidhm. Dá bhrí sin, ba cheart Rialachán (CE) Uimh. 358/2005 ón gCoimisiún (4) a leasú dá réir. Ina theannta sin, ba cheart Rialachán (CE) Uimh. 880/2004 (5) a aisghairm toisc go bhfuil an dá iontráil san Iarscríbhinn a ghabhann leis le scriosadh, mar gheall ar an mbéite-charaitéin a úsáidtear le haghaidh canáraithe a bheith á tarraingt siar ón margadh, úsáid dá bhforáiltear in Iarscríbhinn I, Caibidil I.A, cuid 2, agus mar gheall ar an gcantacsaintín a úsáidtear le haghaidh éin ornáideacha a bheith údaraithe i Rialachán Cur Chun Feidhme (AE) 2015/1486 ón gCoimisiún (6). Thairis sin, ós amhlaidh a húdaraíodh/ós rud é gur údaraíodh cantacsaintín le Rialachán Cur Chun Feidhme (AE) 2015/1486 agus ós rud é gur tarraingíodh siar an breiseán sin ón margadh i gcás speicis agus úsáidí neamhúdaraithe le Rialachán Cur Chun Feidhme (AE) 2017/1145 ón gCoimisiún (7), is iomchuí Rialachán (CE) Uimh. 775/2008 (8) a aisghairm, Rialachán lenar bunaíodh uasteorainneacha iarmhair le haghaidh cantacsaintín.

                     (6)

                     Maidir le breiseáin bheatha nach dtéann a n-údarú in éag go dtí dáta theacht i bhfeidhm an Rialacháin seo, is iomchuí idirthréimhse a cheadú le haghaidh páirtithe leasmhara, idirthréimhse inar féidir stoic a úsáid de na breiseáin lena mbaineann atá ann cheana, chomh maith le réamh-mheascáin, ábhair bheatha agus beatha chumaisc a táirgeadh leis na breiseáin sin, agus seilfré beatha áirithe ina bhfuil na breiseáin lena mbaineann san áireamh.

                     (7)

                     Na táirgí a liostaítear in Iarscríbhinn I a bheith á dtarraingt siar ón margadh, ní fhágann sin nach féidir a n-údarú ná nach mbeidh siad faoi réir beart maidir lena stádas i gcomhréir le Rialachán (CE) Uimh. 1831/2003.

                     (8)

                     Tá éiginnteacht ann i leith roinnt substaintí, miocrorgánach agus ullmhóidí (dá ngairtear “táirgí”) i dtaobh cé acu an breiseáin bheatha iad faoi raon feidhme Rialachán (CE) Uimh. 1831/2003 nó nach ea. Táirgí áirithe a bheith cuimsithe in dhá áit, is iad sin Clár na mbreiseán beatha dá dtagraítear in Airteagal 17 de Rialachán (CE) Uimh. 1831/2003 agus Catalóg na n-ábhar beatha a bunaíodh i gcomhréir le hAirteagal 24 de Rialachán (CE) Uimh. 767/2009 ó Pharlaimint na hEorpa agus ón gComhairle (9), d’fhéadfadh sé gurb é sin is cúis leis an éiginnteacht. D’fhéadfadh sé go bhfuil an éiginnteacht ag teacht freisin ó amhras nó ceisteanna arna gcur in iúl ag údaráis náisiúnta inniúla atá freagrach as rialuithe oifigiúla nó ag oibreoirí eacnamaíocha maidir le haicmiú táirgí áirithe, agus aird á tabhairt go háirithe ar na treoirlínte a bunaíodh le Moladh 2011/25/AE ón gCoimisiún (10).

                     (9)

                     An éiginnteacht sin maidir leis an stádas atá ag táirgí áirithe i ndáil le breiseáin bheatha faoi raon feidhme Rialachán (CE) Uimh. 1831/2003, d’fhéadfadh margaíocht na dtáirgí beatha ar fud an Aontais a bheith i mbaol mar gheall uirthi, ós rud é go bhfuil impleachtaí ag an idirdhealú idir breiseáin bheatha agus táirgí beatha nach iad i leith na gcoinníollacha faoina gcuirtear ar an margadh iad, ag brath ar an reachtaíocht ábhartha is infheidhme.

                     (10)

                     Ar mhaithe leis an éiginnteacht a mhaolú i leith an stádais atá ag táirgí áirithe mar bhreiseáin bheatha, is iomchuí bearta ábhartha a ghlacadh faoi Rialachán (CE) Uimh. 1831/2003 chun an stádas sin a shoiléiriú. Bheadh comhsheasmhacht ann i leith láimhseáil na dtáirgí lena mbaineann de bharr na mbeart sin, maidir le hobair na n-údarás inniúil náisiúnta atá freagrach as rialuithe oifigiúla, b’fhusaide an obair sin na bearta sin, agus chabhródh na bearta sin leis na hoibreoirí eacnamaíocha leasmhara gníomhú i gcreat lena ndéanfaí foráil maidir le leibhéal iomchuí deimhneachta dlíthiúla.

                     (11)

                     Ionas gur féidir a chinneadh an breiseáin bheatha iad táirgí faoi raon feidhme Rialachán (CE) Uimh. 1831/2003, is iomchuí na treoirlínte maidir le hidirdhealú idir breiseáin bheatha, ábhair bheatha agus táirgí eile a cheadú, treoirlínte a bunaíodh le Moladh 2011/25/AE. Go sonrach, déantar foráil sna treoirlínte sin maidir le roinnt critéar atá le meas go comhuaineach i meastóireacht cás ar chás chun próifíl a chruthú le haghaidh gach táirge sonrach, agus na saintréithe uile a bhaineann leis san áireamh. Sna critéir úsáideacha chun idirdhealú a dhéanamh idir breiseáin bheatha agus ábhair bheatha, cuimsítear an modh táirgthe agus próiseála, an sainmhíniú ceimiceach, an leibhéal caighdeánaithe nó íonaithe, na coinníollacha sábháilteachta, an modh úsáide, agus feidhmiúlacht an táirge lena mbaineann. Ina theannta sin, ar mhaithe leis an gcomhsheasmhacht, is de réir analaí ba cheart táirgí a bhfuil airíonna comhchosúla acu a aicmiú.

                     (12)

                     Na táirgí ciotráití sóidiam, ciotráití potaisiam, soirbíotól, mainníotól agus hiodrocsaíd chailciam, áirítear na táirgí sin i gClár na mbreiseán beatha mar tháirgí atá ann cheana agus nár cuireadh iarratais isteach ina leith i gcomhréir le hAirteagal 10(2) de Rialachán (CE) Uimh. 1831/2003 roimh an sprioc-am a leagtar síos san fhoráil sin. Áiríodh na táirgí sin i gCatalóg na n-ábhar beatha freisin le Rialachán (AE) Uimh. 575/2011 ón gCoimisiún (11). Is é ba chonclúid don athscrúdú a rinneadh ar phróifíl na dtáirgí sin maidir leis na critéir a mholtar i Moladh 2011/25/AE, áfach, gur cheart a mheas gur breiseáin bheatha iad faoi raon feidhme Rialachán (CE) Uimh. 1831/2003. Go sonrach, déantar iad a shainmhíniú de réir na bhfeidhmeanna sonracha atá acu dá dtagraítear i gClár na mbreiseán beatha, agus mar gheall gó bhfuil stádas acu mar bhreiseáin bhia tá raon feidhme níos fearr ann i ndáil le bainistiú éifeachtach na dtáirgí sin i dtéarmaí sábháilteachta agus an mhodh úsáide. Ina theannta sin, aicmiú na dtáirgí sin mar bhreiseáin le húsáid i mbia, is rud é a chuirtear san áireamh.

                     (13)

                     Is gá na táirgí ciotráití sóidiam, ciotráití potaisiam, soirbíotól, mainníotól agus hiodrocsaíd chailciam a tharraingt siar ón margadh mar gheall ar an stádas mar bhreiseán beatha atá acu, faoi mar a fhoráiltear dó sin le hAirteagal 10(5) de Rialachán(CE) Uimh. 1831/2003. Ba cheart idirthréimhse níos faide a cheadú áfach i leith na mbreiseán beatha sin a tharraingt siar ón margadh chomh maith le beatha a bhfuil na breiseáin sin mar chuid di, ar mhaithe leis an éiginnteacht dhlíthiúil maidir lena n-aicmiú a chur san áireamh, chun go bhféadfaidh páirtithe leasmhara iarratas nua a chur isteach ar údarú na mbreiseán beatha sin faoi na nósanna imeachta a leagtar amach i Rialachán (CE) Uimh. 1831/2003.

                     (14)

                     Formhór na dtáirgí a liostaítear in Iarscríbhinn II, is táirgí iad a áirítear i gCatalóg na n-ábhar beatha a bunaíodh le Rialachán (AE) Uimh. 68/2013 ón gCoimisiún (12). Sa bhreis air sin, áfach, tá na táirgí uile liostaithe i gClár na mbreiseán beatha nó tá siad faoi réir tarraingt siar ón margadh mar bhreiseáin bheatha faoi Airteagal 10(5) de Rialachán (CE) Uimh. 1831/2003. Ar mhaithe le deimhneacht dhlíthiúil a sholáthar maidir le stádas na dtáirgí sin, rinneadh scrúdú ar phróifíl na dtáirgí i bhfianaise na gcritéar a mholtar i Moladh 2011/25/AE, agus is é ba chonclúid don scrúdú sin gur cheart a mheas nár bhreiseáin bheatha iad a thuilleadh faoi raon feidhme Rialachán (CE) Uimh. 1831/2003.

                     (15)

                     Maidir le lipéadú na dtáirgí a liostaítear in Iarscríbhinn II, táirgí a cheadaítear ar an margadh mar bhreiseáin bheatha fós, agus maidir le lipéadú na réamh-mheascán, na n-ábhar beatha agus na beatha chumaisc a bhfuil na táirgí sin mar chuid dóibh, ba cheart foráil a dhéanamh maidir le hidirthréimhse chun go bhféadfaidh oibreoirí gnólachtaí beatha iad féin a oiriúnú. Thairis sin, ba cheart na táirgí sin a scriosadh ó Chlár na mbreiseán beatha.

                     (16)

                     Áirítear xilíotól, lachtáit amóiniam agus aicéatáit amóiniam i gCatalóg na n-ábhar beatha a bunaíodh le Rialachán (AE) Uimh. 68/2013 ón gCoimisiún. Cuireadh amhras in iúl áfach, go háirithe amhras na n-údarás inniúil náisiúnta atá freagrach as rialuithe oifigiúla, maidir le stádas dlíthiúil na dtáirgí sin, an rud ba chúis leis an scrúdú a rinneadh ar phróifíl na dtáirgí sin bunaithe ar na critéir a mholtar i Moladh 2011/25/AE. Is éard ba chonclúid don scrúdú sin gur cheart a mheas gur breiseáin bheatha iad na táirgí sin faoi raon feidhme Rialachán (CE) Uimh. 1831/2003. Go sonrach, tá saintréithe xilíotóil an-chosúil le saintréithe manniotóil agus sorbatóil, táirgí a meastar gur breiseáin bheatha iad, agus bheadh comhsheasmhacht ann i leith láimhseáil na dtáirgí comhchosúla sin ach xilíotól a aicmiú mar bhreiseán beatha de réir analaí. Ina theannta sin, cuirtear san áireamh aicmiú xilíotóil mar bhreiseán le húsáid i mbia. Maidir le lachtáit amóiniam agus aicéatáit amóiniam, is substaintí íonaithe iad atá mionsainithe ó thaobh ceimiceán de agus a fheidhmíonn feidhm shonrach, feidhm a shainmhínítear in Airteagal 5(3) de Rialachán (CE) Uimh. 1831/2003. Mar gheall go bhfuil stádas mar bhreiseáin bheatha acu, tá raon feidhme níos fearr ann i ndáil le bainistiú éifeachtach i dtéarmaí sábháilteachta agus an mhodh úsáide. Thairis sin, dá ndéanfaí lachtáit amóiniam agus aicéatáit amóiniam a aicmiú mar bhreiseáin bheatha, bheadh comhsheasmhacht ann i ndáil le táirgí comhchosúla eile a meastar gur breiseáin bheatha iad, próipianáit amóiniam nó formáit amóiniam, cuir i gcás.

                     (17)

                     Mar gheall go bhfuil xilíotól, lachtáit amóiniam agus aicéatáit amóiniam aicmithe mar bhreiseáin bheatha faoi raon feidhme Rialachán (CE) Uimh. 1831/2003, is iomchuí foráil a dhéanamh maidir le hidirthréimhse a cheadódh do pháirtithe leasmhara iad féin a oiriúnú do stádas nua na dtáirgí sin, próiseas a chuimseodh iarratas ar údarú a chur isteach agus tuilleadh próiseála a dhéanamh ar na hiarratais sin, faoi na nósanna imeachta a leagtar amach i Rialachán (CE) Uimh. 1831/2003.

                     (18)

                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

            Airteagal 1
            Tarraingt siar ón margadh
            Déanfar na breiseáin bheatha a shonraítear in Iarscríbhinn I a tharraingt siar ón margadh i ndáil leis na speicis ainmhithe nó na catagóirí ainmhithe faoi mar a shonraítear san Iarscríbhinn sin.

            Airteagal 2
            Bearta idirthréimhseacha i leith na mbreiseán beatha atá le tarraingt siar ón margadh

               1.   Na stoic atá ann cheana de na breiseáin bheatha a liostaítear i gCaibidlí I.A agus I.C d’Iarscríbhinn I, féadfar leanúint dá gcur ar an margadh agus dá n-úsáid go dtí 30 Bealtaine 2022.

               2.   Réamh-mheascáin a tháirgtear leis na breiseáin dá dtagraítear i mír 1, féadfar leanúint dá gcur ar an margadh agus dá n-úsáid go dtí 30 Lúnasa 2022.

               3.   Beatha chumaisc agus ábhair bheatha a tháirgtear leis na breiseáin dá dtagraítear i mír 1 nó leis na réamh-mheascáin dá dtagraítear i mír 2, féadfar leanúint dá gcur ar an margadh agus dá n-úsáid go dtí 30 Bealtaine 2023..

               4.   De mhaolú ar mhíreanna 1, 2 agus 3, na breiseáin bheatha ciotráití sóidiam, ciotráití potaisiam, soirbíotól, mainníotól agus hiodrocsaíd chailciam, breiseáin a liostaítear i gCaibidlí I.A d’Iarscríbhinn I, féadfar leanúint dá gcur ar an margadh agus dá n-úsáid go dtí 30 Bealtaine 2028.

            Airteagal 3
            Leasú ar Rialachán (CE) Uimh. 358/2005
            In Iarscríbhinn II a ghabhann le Rialachán (CE) Uimh. 358/2005, scriostar iontráil E 141 maidir le coimpléasc copair clóraifille.

            Airteagal 4
            Aisghairm
            Aisghairtear Rialacháin (CE) Uimh. 880/2004 agus (CE) Uimh. 775/2008.

            Airteagal 5
            Táirgí nach meastar gur breiseáin bheatha iad faoi raon feidhme Rialachán (CE) Uimh. 1831/2003

               1.   Na substaintí, miocrorgánaigh agus ullmhóidí (dá ngairtear “táirgí”) a leagtar amach in Iarscríbhinn II, ní breiseáin bheatha iad faoi raon feidhme Rialachán (CE) Uimh. 1831/2003.

               2.   Táirgí dá dtagraítear i mír 1 atá ar an margadh go dleathach agus a lipéadaítear mar bhreiseáin beatha agus mar réamh-mheascáin roimh 30 Bealtaine 2024, féadfar leanúint dá gcur ar an margadh go dtí go mbeidh na stoic ídithe. Tá feidhm ag an méid sin freisin maidir le hábhair bheatha nó beatha chumaisc a thagraíonn do na táirgí sin mar bhreiseáin bheatha ina lipéadú i gcomhréir le Rialachán (CE) Uimh. 767/2009.

            Airteagal 6
            Táirgí a mheastar gur breiseáin bheatha iad faoi raon feidhme Rialachán (CE) Uimh. 1831/2003

               1.   Na substaintí, miocrorgánaigh agus ullmhóidí (dá ngairtear “táirgí”) a leagtar amach in Iarscríbhinn III, is breiseáin bheatha iad faoi raon feidhme Rialachán (CE) Uimh. 1831/2003.

               2.   Táirgí dá dtagraítear i mír 1, féadfar leanúint dá gcur ar an margadh agus dá n-úsáid go dtí 30 Bealtaine 2028.

            Airteagal 7
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 7 Bealtaine 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 268, 18.10.2003, lch. 29.

            (2)  Treoir 70/524/CEE ón gComhairle an 23 Samhain 1970 maidir le breiseáin in ábhair bheatha (IO L 270, 14.12.1970, lch. 1).

            (3)  Treoir 82/471/CEE ón gComhairle an 30 Meitheamh 1982 maidir le táirgí áirithe a úsáidtear i gcothú ainmhithe (IO L 213, 21.7.1982, lch. 8).

            (4)  Rialachán (CE) Uimh. 358/2005 ón gCoimisiún an 2 Márta 2005 maidir le breiseáin áirithe a údarú gan teorainn ama agus maidir le húsáidí nua breiseán a údaraíodh cheana in ábhair bheatha a údarú (IO L 57, 3.3.2005, lch. 3).

            (5)  Rialachán (CE) Uimh. 880/2004 ón gCoimisiún an 29 Aibreán 2004 lena n-údaraítear úsáid béite-charaitéine agus cantacsaintín, gan teorainn ama, mar bhreiseáin in ábhair bheatha a bhaineann leis an ngrúpa ábhar dathúcháin lena n-áirítear líocha (IO L 162, 30.4.2004, lch. 68).

            (6)  Rialachán Cur Chun Feidhme (AE) 2015/1486 ón gCoimisiún an 2 Meán Fómhair 2015 maidir le húdarú cantacsaintín mar bhreiseán beatha le haghaidh catagóirí áirithe éanlaithe, catagóirí áirithe iasc ornáideach agus catagóirí áirithe éan ornáideach (IO L 229, 3.9.2015, lch. 5).

            (7)  Rialachán Cur Chun Feidhme (AE) 2017/1145 ón gCoimisiún an 8 Meitheamh 2017 maidir leis an tarraingt siar ón margadh a údaraíodh i gcás breiseán beatha áirithe de bhun Threoracha 70/524/CEE agus 82/471/CEE ón gComhairle agus lena n-aisghairtear na forálacha lena n-údaraítear na breiseáin bheatha sin, forálacha atá imithe i léig (IO L 166, 29.6.2017, lch. 1).

            (8)  Rialachán (CE) Uimh. 775/2008 ón gCoimisiún an 4 Lúnasa 2008 lena mbunaítear uasteorainneacha iarmhair le haghaidh an bhreiseáin beatha cantacsaintín, sa bhreis ar na coinníollacha dá bhforáiltear i dTreoir 2003/7/CE (IO L 207, 5.8.2008, lch. 5).

            (9)  Rialachán (CE) Uimh. 767/2009 ó Pharlaimint na hEorpa agus ón gComhairle an 13 Iúil 2009 maidir le beatha a chur ar an margadh agus a úsáid, lena leasaítear Rialachán (CE) Uimh. 1831/2003 ó Pharlaimint na hEorpa agus ón gComhairle agus lena n-aisghairtear Treoir 79/373/CEE ón gComhairle, Treoir 80/511/CEE ón gCoimisiún, Treoracha 82/471/CEE, 83/228/CEE, 93/74/CEE, 93/113/CE agus 96/25/CE ón gComhairle agus Cinneadh 2004/217/CE ón gCoimisiún (IO L 229, 1.9.2009, lch. 1).

            (10)  Moladh 2011/25/AE ón gCoimisiún an 14 Eanáir 2011 lena mbunaítear treoirlínte maidir le hidirdhealú idir ábhair bheatha, breiseáin bheatha, táirgí bithicídeacha agus táirgí íocshláinte tréidliachta (IO L 11, 15.1.2011, lch. 75).

            (11)  Rialachán (AE) Uimh. 575/2011 ón gCoimisiún an 16 Meitheamh 2011 maidir le Catalóg na n-ábhar beatha (IO L 159, 17.6.2011, lch. 25).

            (12)  Rialachán (AE) Uimh. 68/2013 ón gCoimisiún an 16 Eanáir 2013 maidir le Catalóg na n-ábhar beatha (IO L 29, 30.1.2013, lch. 1).

            IARSCRÍBHINN I
            Breiseáin bheatha atá le tarraingt siar ón margadh, dá dtagraítear in Airteagal 1
            CAIBIDIL I.A.

               Breiseáin bheatha a údaraíodh gan teorainn ama

               Cuid 1

               Breiseáin bheatha atá le tarraingt siar ón margadh le haghaidh gach speiceas agus catagóir ainmhithe

                        Uimhir Aitheantais

                        Breiseán

                        Speiceas nó catagóir ainmhithe

                           Leasaithigh

                        E 331

                        Ciotráití sóidiam

                        Gach speiceas

                        E 332

                        Ciotráití potaisiam

                        Gach speiceas

                        E 325

                        Lachtáit sóidiam

                        Gach speiceas

                        E 326

                        Lachtáit photaisiam

                        Gach speiceas

                           Eiblitheoirí, cobhsaitheoirí, tiúsóirí agus oibreáin ghlóthúcháin

                        E 420

                        Soirbíotól

                        Gach speiceas

                        E 421

                        Mainníotól

                        Gach speiceas

                           Ceanglóirí, oibreáin frithstolptha agus téachtaigh

                        E 558

                        Beintinít-montmairíllinít

                        Gach speiceas

                           Vitimíní, próivitimíní agus substaintí atá mionsainithe ó thaobh na gceimiceán de agus atá ar aon éifeacht le chéile

                        Ribeaflaivin nó Vitimín B2. Gach foirm, cé is moite de na foirmeacha seo a leanas:

                                    —

                                    Foirm sholadach ribeaflaivine a tháirgtear le Ashbya gossypii DSM 23096 (1) (3a825i);

                                    —

                                    Foirm sholadach ribeaflaivine a tháirgtear le Bacillus subtilis DSM 17339 agus/nó DSM 23984 (1) (3a825ii);

                                    —

                                    Foirm sholadach salainn monasóidiam eistir 5’-fosfáite ribeaflaivine a tháirgtear tar éis fosfairiliú ribeaflaivine 98 %, ar ribeaflaivin 98 % í a tháirgtear le Bacillus subtilis DSM 17339 agus/nó DSM 23984  (1) (3a826);

                                    —

                                    Ribeaflaivin (80 %) a tháirgtear le Bacillus subtilis KCCM-10445  (2).

                        Gach speiceas

                        E 160 a

                        Béite-charaitéin. Gach foirm cé is moite den bhéite-charaitéin a údaraíodh le Rialachán Cur Chun Feidhme (AE) 2015/1103 ón gCoimisiún  (3) (3a160(a))

                        Gach speiceas

                           Breiseáin sadhlais

                           Miocrorgánaigh

                           Enterococcus faecium CNCM I-3236/ATCC 19434

                        Gach speiceas

                           Bacillus subtilis MBS-BS-01

                        Gach speiceas

                           Lactobacillus plantarum DSM 11520

                        Gach speiceas

                           Datháin lena n-áirítear líocha

                           Datháin eile

                        E 153

                        Dubh carbóin mar oibreán dathúcháin atá údaraithe chun earraí bia a dhathú de réir rialacha an Chomhphobail

                        Gach speiceas

                           Blaistiú agus substaintí blaistithe

                           Táirgí nádúrtha – sainithe ó thaobh na luibheolaíochta de

                           Allium cepa L.: Dlúthán oinniúin CoE 24

                        Gach speiceas

                           Allium sativum L.: Dlúthán gairleoige (bunaithe ar uisce)

                        Gach speiceas

                           Amyris balsamifera L.: Ola amyris CoE 33

                        Gach speiceas

                           Anacardium occidentale L.: Ola caisiú CoE 34

                        Gach speiceas

                           Anethum graveolens L.: Eastóscán síl an lusa mhín 8006-75-5 CoE 42 Einecs 289-790-8

                        Gach speiceas

                           Apium graveolens L.: Eastóscán síl an tsoilire CAS 89997-35-3 FEMA 2270 CoE 52 Einecs 289-668-4

                        Gach speiceas

                           Artemisia absinthium L.: Ola mormónta CAS 8008-93-3 FEMA 3116 CoE 61 Einecs 284-503-2

                        Gach speiceas

                           Artemisia annua L.: Eastóscán an liathlusa mhilis (bunaithe ar uisce)/Ola an liathlusa mhilis

                        Gach speiceas

                           Artemisia pallens Wall.: Ola davana CAS 8016-03-3 FEMA 2359 CoE 69 Einecs 295-155-6

                        Gach speiceas

                           Bacopa monnieri (L.) Pennell: Tintiúr gratiola na tíme

                        Gach speiceas

                           Carum carvi L. = Apium carvi L.: Eastóscán shíol an chearbhais/Oiléaroisín an chearbhais CAS 8000-42-8 CoE 112 Einecs 288-921-6

                        Gach speiceas

                           Cimicifuga simplex (Wormsk. ex DC.) Ledeb.
                        = C. racemosa (L.) Nutt.: Eastóscán sarashina shoma

                        Gach speiceas

                           Cinnamomum aromaticum Nees, C. cassia Nees ex Blume: Eastóscán caisia CAS 84961-46-6 FEMA 2257 CoE 131 Einecs 284-635-0

                        Gach speiceas

                           Cinnamomum zeylanicum Bl., C. verum J.S. Presl: Oiléaroisín coirte cainéil CAS 84961-46-6 FEMA 2290 CoE 133 Einecs 283-479-0

                        Gach speiceas

                           Citrus aurantium L.: Ola neroli bigarade CAS 8016-38-4 FEMA 2771 CoE 136 Einecs 277-143-2/Petitgrain bigarade íon CAS 8014-17-3 CoE 136 Einecs 283-881-6

                        Gach speiceas

                           Citrus reticulata Blanco: Mandairín, teirpéiní táinséirín CoE 142

                        Gach speiceas

                           Citrus x paradisi Macfad.: Ola seadóige agus é súite amach CAS 8016-20-4 FEMA 2530 CoE 140 Einecs 289-904-6/Eastóscán seadóige CoE 140

                        Gach speiceas

                           Glycyrrhiza glabra L.: Eastóscán liocrais (bunaithe ar thuaslagóirí) CAS 97676-23-8 FEMA 2628 CoE 218 Einecs 272-837-1

                        Gach speiceas

                           Juniperus communis L.: Eastóscán caora an aitil CAS 84603-69-0 CoE 249 Einecs 283-268-3

                        Gach speiceas

                           Laurus nobilis L.: Eastóscán duilliúr an labhrais/Oiléaroisín duilliúr an labhrais CAS 84603-73-6 FEMA 2613 CoE 255 Einecs 283-272-5

                        Gach speiceas

                           Lavandula latifolia Medik.: Ola labhandair leathanduilligh CoE 256

                        Gach speiceas

                           Lepidium meyenii Walp.: Eastóscán ghinsing Pheiriú

                        Gach speiceas

                           Leptospermum scoparium J. R. et G. Forst.: Ola an chrainn tae

                        Gach speiceas

                           Macleaya cordata (Willd.) R. Br.: Poipín cleití agus é íon/Eastóscán poipín cleití/Ola poipín cleití/Tintiúr poipín cleití

                        Gach speiceas

                           Mallotus philippinensis (Lam.) Muell. Arg.: Eastóscán kamala CoE 535

                        Gach speiceas

                           Malpighia glabra L.: Eastóscán asaróla

                        Gach speiceas

                           Malus sylvestris Mill.: Dlúthán na n-úll CoE 386

                        Gach speiceas

                           Medicago sativa L.: Tintiúr alfalfa CoE 274

                        Gach speiceas

                           Melissa officinalis L.: Ola lus na meala CoE 280

                        Gach speiceas

                           Mentha pulegium L.: Ola borógaí CAS 8013-99-8 FEMA 2839 CoE 283 Einecs 290-061-1

                        Gach speiceas

                           Myristica fragrans Houtt.: Ola maicise CAS 8007-12-3 FEMA 2653 CoE 296 Einecs 282-013-3/Oiléaroisín noitmige CAS 8408268-8 CoE 296 Einecs 282-013-3

                        Gach speiceas

                           Myroxylon balsamum (L.) Harms: Eastóscán bhalsam Tolú (bunaithe ar thuaslagóirí) CAS 9000-64-0 FEMA 3069 CoE 297 Einecs 232-550-4

                        Gach speiceas

                           Myroxylon balsamum (L.) Harms var. Pereirae: Eastóscán bhalsam Pheiriú (bunaithe ar thuaslagóirí) CAS 8007-00-9 FEMA 2117, 2116 CoE 298 Einecs 232-352-8

                        Gach speiceas

                           Ocimum basilicum L.: Ola basal CAS 801573-4 FEMA 2119 CoE 308 Einecs 283-900-8

                        Gach speiceas

                           Opopanax chironium (L.) Koch, Commiphora erythrea Engler: Ola opoponax CAS 8021- 36-1 CoE 313 Einecs 232-558-8

                        Gach speiceas

                           Passiflora edulis Sims. = P. incarnata L.: Eastóscán na páiseoige (bunaithe ar uisce) CoE 321

                        Gach speiceas

                           Pelargonium asperum Her. ex Spreng.: Ola geiréiniam

                        Gach speiceas

                           Peumus boldus Mol.: Eastóscán boldo CoE 328/Tintiúr boldo CoE 328

                        Gach speiceas

                           Pinus pinaster Soland.: Ola na péine

                        Gach speiceas

                           Pimenta racemosa (Mill.) J.W.Moore: Ola na labhróige CAS 8006-78-8 CoE 334

                        Gach speiceas

                           Piper methysticum G. Forst.: Tintiúr kava kava

                        Gach speiceas

                           Quillaja saponaria Molina: Eastóscán quillaia (bunaithe ar thuaslagóirí) CoE 391/Dlúthán quillaia

                        Gach speiceas

                           Ribes nigrum L.: Eastóscán cuiríní dubha CoE 399

                        Gach speiceas

                           Satureja hortensis L.: Ola garbhóige garraí CAS 8016-68-0 FEMA 3013 CoE 425 Einecs 283-922-8

                        Gach speiceas

                           Sophora japonica L.: Ola an chrainn pagoda

                        Gach speiceas

                           Styrax benzoin Dryand., S. tonkinensis (Pierre) Craib ex Hartwich: Roisíneoid beansóine CAS 9000 -05-9 FEMA 2133 CoE 439 Einecs 232-523-7

                        Gach speiceas

                           Tagetes erecta L., T. glandulifera Schrank., T. minuta L. e.a.: Ola tagetes CAS 8016- 84-0 FEMA 3040 CoE 443/494 Einecs 294-862-7

                        Gach speiceas

                           Thea sinensis L. = Camellia thea Link. = Camellia sinensis (L.) O. Kuntze: Tintiúr tae CoE 451

                        Gach speiceas

                           Uncaria tomentosa L. = Ourouparia guianensis Aubl.: Eastóscán fhéith bhuí na gcat

                        Gach speiceas

                           Valeriana officinalis L.: Tintiúr fréimhe an chaorthainn chorraigh CoE 473

                        Gach speiceas

                           Vetiveria zizanoides (L.) Nash.: Ola veitibhir CAS 8016-96-4 CoE 479 Einecs 282-490-8

                        Gach speiceas

                           Vitis vinifera L.: Ola cognac ghlas CAS 8016-21-5 FEMA 2331 CoE 485 Einecs 232-403-4/Ola cognac bhán CAS 801621-5 FEMA 2332 CoE 485 Einecs 232-403-4

                        Gach speiceas

                           Vitis vinifera L.: Eastóscán síl fíonchaoire CoE 485

                        Gach speiceas

                           Yucca mohavensis Sarg. = Y. schidigera Roezl ex Ortgies: Eastóscán ghioca Mojave (bunaithe ar thuaslagóirí) CAS 90147-57-2 FEMA 3121 Einecs 290-449-0/Dlúthán na gioca/Iarmharaigh na gioca

                        Gach speiceas

                           Zingiber officinale Rosc.: Eastóscán sinséir CAS 84696-15-1 FEMA 2521 CoE 489 Einecs 283-634-2

                        Gach speiceas

                           Táirgí nádúrtha agus táirgí sintéiseacha comhfhreagracha

                        Uimh. CAS 1128 -08-1/3-Meitil-2-peintilcioglaipeint-2-éin-1-ón/Uimh. Flavis 07.140

                        Gach speiceas

                        Uimh. CAS 352195-40-5/Ionóisín Déshóidiam-5-Monafosfáit (IMP)

                        Gach speiceas

               Cuid 2

               Breiseáin bheatha atá le tarraingt siar ón margadh i gcás speicis agus catagóirí ainmhithe áirithe

                        Uimhir Aitheantais

                        Breiseán

                        Speiceas agus catagóir ainmhithe

                           Riandúile

                        E 7

                        Molaibdéineam – Mo, Molabdáit sóidiam

                        Gach speiceas agus catagóir ainmhithe seachas na caoirigh

                           Rialtáin aigéadachta

                        E 503 (i)

                        Carbónáit amóiniam

                        Cait; Madraí

                        E 503 (ii)

                        Hidrigincharbónáit amóiniam

                        Cait; Madraí

                        E 525

                        Hiodrocsaíd photaisiam

                        Cait; Madraí

                        E 526

                        Hiodrocsaíd chailciam

                        Cait; Madraí

                           Datháin lena n-áirítear líocha

                           Caraitéanóidigh agus xantaifillí

                        E 160 a

                        Béite-charaitéin

                        Canáraithe

                           Datháin eile

                        E 141

                        Coimpléasc copair clóraifillin mar oibreán dathúcháin atá údaraithe chun earraí bia a dhathú de réir rialacha an Chomhphobail

                        Gach speiceas agus catagóir ainmhithe seachas madraí agus cait

                        E 141

                        Coimpléasc copair clóraifille mar oibreán dathúcháin
                        (grúpa feidhmiúil 2 a (iii))

                        Éin ornáideacha a itheann gráin; Creimirí beaga; Éisc ornáideacha

                        E 153

                        Dubh carbóin mar oibreán dathúcháin
                        (grúpa feidhmiúil 2 a (iii))

                        Éisc ornáideacha

                        E 172

                        Dearg Ocsaíde Iarainn, Dubh & Buí mar oibreáin dathúcháin atá údaraithe chun earraí bia a dhathú de réir rialacha an Chomhphobail

                        Capaill

                           Blaistiú agus substaintí blaistithe

                           Táirgí nádúrtha – sainithe ó thaobh luibheolaíochta de

                           Helianthus annuus L.: Eastóscán lus na gréine

                        Cait; Madraí

                           Hyssopus officinalis L. = H. decumbens Jord. & Fourr.: Ola na híosóipe ící CAS 8006-83-5 FEMA 2591 CoE 235 Einecs 283-266-3

                        Cait; Madraí

                           Sus scrofa (eastóscán ó fhaireoga paincréasacha mucúla díshaillte)

                        Cait, madraí agus ainmhithe coimhdeachta feoiliteacha agus uiliteacha eile, firéid cuir i gcás

                           Aimínaigéid agus na salainn agus na hanalóga atá iontu

                        3.2.7.

                        Meascáin de:

                                    (a)

                                    L-lísín-monaihidreaclóiríd, a bhfuil íonacht ann sa chiall theicniúil, agus

                                    (b)

                                    DL-meitiainín, a bhfuil íonacht ann sa chiall theicniúil

                              atá cosanta le vinil-piridín comhpholaiméire/stiréin

                        Ba bainne

                  CAIBIDIL I.B.

               Breiseáin bheatha a údaraíodh le haghaidh tréimhse ama teoranta

                        Uimhir Aitheantais

                        Breiseán

                        Speiceas nó catagóir ainmhithe

                           Coicideastait agus substaintí íocshláinte eile

                        E 758

                        Hidreaclóiríd róibeinidín 66 g/kg (sealbhóir an údaraithe Zoetis Belgium SA)

                        Turcaithe

                        E 770

                        Alfa amóiniam madúraimícin 1 g/100 g (sealbhóir an údaraithe Zoetis Belgium SA)

                        Turcaithe

                  CAIBIDIL I.C.

               Breiseáin bheatha nár cuireadh fógra dá dtagraítear in Airteagal 10(1)(a) de Rialachán (CE) Uimh. 1831/2003 isteach ina leith

                        Uimhir Aitheantais

                        Breiseán

                        Speiceas nó catagóir ainmhithe

                           Aimínaigéid agus na salainn agus na hanalóga atá iontu

                        3.2.6.

                        Fosfáit L-lísín agus a fotháirgí a tháirgtear le coipeadh le Brevibacterium lactofermentum NRRL B-11470

                        Éanlaith chlóis; Muca

               (1)  Údaraíodh na foirmeacha ribeaflaivine sin le Rialachán Cur Chun Feidhme (AE) 2019/901 ón gCoimisiún an 29 Bealtaine 2019 maidir le húdarú ribeaflaivine a tháirgtear le Ashbya gossypii (DSM 23096), údarú ribeaflaivine a tháirgtear le Bacillus subtilis (DSM 17339 agus/nó DSM 23984) agus údarú salainn monasóidiam eistir 5′-fosfáite ribeaflaivine a tháirgtear le Bacillus subtilis (DSM 17339 agus/nó DSM 23984) (foinsí vitimín B2) mar bhreiseáin bheatha le haghaidh gach speiceas ainmhithe (IO L 144, 3.6.2019, lch. 41).

               (2)  Diúltaíodh údarú don fhoirm ribeaflaivine seo le Rialachán Cur Chun Feidhme (AE) 2018/1254 ón gCoimisiún an 19 Meán Fómhair 2018 maidir le diúltú údaraithe ribeaflaivine (80 %) ar ribeaflaivin é a tháirgtear le Bacillus subtilis KCCM-10445 mar bhreiseáin bheatha atá sa ghrúpa feidhmiúil vitimíní, próivitimíní agus substaintí mionsainithe ó thaobh ceimiceán de agus atá ar aon éifeacht le chéile (IO L 237, 20.9.2018, lch. 5).

               (3)  Rialachán Cur Chun Feidhme (AE)2015/1103 ón gCoimisiún an 8 Iúil 2015 maidir le húdarú béite-charaitéine mar bhreiseán beatha le haghaidh gach speicis ainmhithe (IO L 181, 9.7.2015, lch. 57).

            IARSCRÍBHINN II
            Táirgí nach breiseáin bheatha iad faoi raon feidhme Rialachán (CE) Uimh. 1831/2003 dá dtagraítear in Airteagal 5(1)

               1.

                  Plúr síl na tamaraine

               2.

                  Ortafosfáit dhéhidrigine photaisiam

               3.

                  Ortafosfáit hidrigine dhéphotaisiam

               4.

                  Ortafosfáit tríphotaisiam

               5.

                  Ortafosfáit dhéhidrigine amóiniam

               6.

                  Ortafosfáit hidrigine dé-amóiniam

               7.

                  Défhosfáit dhéhidrigine dhéshóidiam

               8.

                  Défhosfáit tríphotaisiam

               9.

                  Trífhosfáit pheinteapotaisiam

               10.

                  Seiscea-charbónáit sóidiam

               11.

                  Hidrigincharbónáit photaisiam

               12.

                  Ocsaíd chailciam

               13.

                  Eistir shiúcróis d’aigéid shailleacha (eistir de shiúcarós agus d’aigéid shailleacha inite)

               14.

                  Siúcraglicrídí (meascán d’eistir de shiúcarós agus de mhonai-ghlicridí agus dé-ghlicrídí d’aigéid shailleacha inite)

               15.

                  Eistir polaigliocróile d’aigéid shailleacha inite neamh-pholaiméirithe

               16.

                  Monai-eistir de phrópán-1,2 dé-ól (próipiléingliocóil) agus d’aigéid shailleacha inite, ina n-aonar nó i meascáin le dé-eistir

               17.

                     Merluccius capensis, Galeorhinus australis e.a.,/Loingeán

            IARSCRÍBHINN III
            Táirgí ar breiseáin bheatha iad faoi raon feidhme Rialachán (CE) Uimh. 1831/2003 dá dtagraítear in Airteagal 6(1)

               1.

                  Xilíotól

               2.

                  Lachtáit amóiniam

               3.

                  Aicéatáit amóiniam


title: Rialachán Cur Chun Feidhme (AE) 2021/949 ón gCoimisiún an 7 Meitheamh 2021 lena gcláraítear ainm sa chlár um shonrúcháin tionscnaimh faoi chosaint agus um thásca geografacha faoi chosaint (“Balatoni hal” (TGFC))

text:
                  14.6.2021

                  GA

                  Iris Oifigiúil an Aontais Eorpaigh

                  L 209/91

         RIALACHÁN CUR CHUN FEIDHME (AE) 2021/949 ÓN gCOIMISIÚN
         an 7 Meitheamh 2021
         lena gcláraítear ainm sa chlár um shonrúcháin tionscnaimh faoi chosaint agus um thásca geografacha faoi chosaint (“Balatoni hal” (TGFC))
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1151/2012 ó Pharlaimint na hEorpa agus ón gComhairle an 21 Samhain 2012 maidir le scéimeanna cáilíochta do tháirgí talmhaíochta agus do bhia-earraí (1) agus go háirithe Airteagal 52(2) de,
         De bharr an mhéid seo a leanas:

                     (1)

                     I gcomhréir le hAirteagal 50(2)(a) de Rialachán (AE) Uimh. 1151/2012, rinneadh an t-iarratas a thíolaic an Ungáir ar chlárú an ainm “Balatoni hal” a fhoilsiú in Iris Oifigiúil an Aontais Eorpaigh (2).

                     (2)

                     Ós rud é nach bhfuair an Coimisiún aon ráiteas freasúra faoi Airteagal 51 de Rialachán (AE) Uimh. 1151/2012, ba cheart an t-ainm “Balatoni hal” a chlárú,

               TAR ÉIS AN RIALACHÁN SEO A GHLACADH:

            Airteagal 1
            Déantar an t-ainm “Balatoni hal” (TGFC) a chlárú.
            An t-ainm a shonraítear sa chéad mhír is táirge d’Aicme 1.7. é – Éisc, moilisc, crústaigh úra agus táirgí díorthaithe, in Iarscríbhinn XI de Rialachán Cur Chun Feidhme (AE) Uimh. 668/2014 ón gCoimisiún (3).

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 7 Meitheamh 2021.

                  Thar ceann an Choimisiúin,

                  Ar son an Uachtaráin,

               Janusz WOJCIECHOWSKI

                  Comhalta den Choimisiún

            (1)  IO L 343, 14.12.2012, lch. 1.

            (2)  IO C 63, 23.2.2021, lch. 27.

            (3)  Rialachán Cur Chun Feidhme (AE) Uimh. 668/2014 ón gCoimisiún an 13 Meitheamh 2014 lena leagtar síos rialacha maidir le cur i bhfeidhm Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí (IO L 179, 19.6.2014, lch. 36).


title: Rialachán Cur Chun Feidhme (AE) 2021/955 ón gCoimisiún an 27 Bealtaine 2021 lena leagtar síos caighdeáin theicniúla cur chun feidhme le haghaidh chur i bhfeidhm Rialachán (AE) 2019/1156 ó Pharlaimint na hEorpa agus ón gComhairle i ndáil leis na foirmeacha, na teimpléid, na nósanna imeachta agus na socruithe teicniúla le haghaidh na bhfoilseachán agus na bhfógraí maidir le rialacha, táillí agus muirir mhargaíochta, agus lena sonraítear an fhaisnéis atá le cur in iúl chun an bunachar sonraí lárnach maidir le margaíocht trasteorann CIManna agus GCUInna a chruthú agus a chothabháil, chomh maith leis na foirmeacha, na teimpléid agus na nósanna imeachta le haghaidh faisnéis den sórt sin a chur in iúl (Téacs atá ábhartha maidir le LEE)

text:
                  15.6.2021

                  GA

                  Iris Oifigiúil an Aontais Eorpaigh

                  L 211/30

         RIALACHÁN CUR CHUN FEIDHME (AE) 2021/955 ÓN gCOIMISIÚN
         an 27 Bealtaine 2021
         lena leagtar síos caighdeáin theicniúla cur chun feidhme le haghaidh chur i bhfeidhm Rialachán (AE) 2019/1156 ó Pharlaimint na hEorpa agus ón gComhairle i ndáil leis na foirmeacha, na teimpléid, na nósanna imeachta agus na socruithe teicniúla le haghaidh na bhfoilseachán agus na bhfógraí maidir le rialacha, táillí agus muirir mhargaíochta, agus lena sonraítear an fhaisnéis atá le cur in iúl chun an bunachar sonraí lárnach maidir le margaíocht trasteorann CIManna agus GCUInna a chruthú agus a chothabháil, chomh maith leis na foirmeacha, na teimpléid agus na nósanna imeachta le haghaidh faisnéis den sórt sin a chur in iúl
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2019/1156 ó Pharlaimint na hEorpa agus ón gComhairle an 20 Meitheamh 2019 maidir le dáileadh trasteorann gnóthas comhinfheistíochta agus lena leasaítear Rialacháin (AE) Uimh. 345/2013, (AE) Uimh. 346/2013 agus (AE) Uimh. 1286/2014 (1), agus go háirithe Airteagal 5(3), an tríú fomhír, Airteagal 10(3), an tríú fomhír, agus Airteagal 13(3), an tríú fomhír, de,
         De bharr an mhéid seo a leanas:

                     (1)

                     Ba cheart a áirithiú maidir leis an bhfaisnéis atá le foilsiú ag údaráis inniúla ar a suíomhanna gréasáin maidir leis na forálacha reachtaíochta, rialúcháin agus riaracháin náisiúnta is infheidhme lena rialaítear ceanglais le haghaidh cistí infheistíochta malartacha (CIManna) agus gnóthais le haghaidh comhinfheistíocht in urrúis inaistrithe (GCUInna), go mbeidh an fhaisnéis sin inchomparáide. Dá bhrí sin, ba cheart d’údaráis inniúla teimpléid a úsáid chun faisnéis den sórt sin a fhoilsiú.

                     (2)

                     Na hachoimrí ar na forálacha reachtaíochta, rialúcháin agus riaracháin náisiúnta is infheidhme lena rialaítear ceanglais mhargaíochta le haghaidh CIManna agus GCUInna, ba cheart iad a bheith inrochtana go héasca. Ba cheart d’údaráis inniúla, dá bhrí sin, na hachoimrí sin a fhoilsiú ar an leathanach gréasáin céanna ar a bhfuil na forálacha reachtaíochta, rialúcháin agus riaracháin náisiúnta sin is infheidhme foilsithe. Ba cheart na hachoimrí sin a bheith soiléir, gonta agus éasca le tuiscint.

                     (3)

                     Ba cheart do bhainisteoirí Cistí Infheistíochta Malartacha (BCIManna), cistí caipitil fiontair Eorpacha (EuVECAnna), cistí fiontraíochta sóisialta Eorpacha (EuSEFanna) agus cuideachtaí bainistíochta GCUInna a bheith in ann measúnú a dhéanamh roimh ré ar chostas foriomlán ghníomhaíochtaí trasteorann laistigh de gach Ballstát. Chun inchomparáideacht na dtáillí agus na muirear a ghearrann údaráis inniúla as a ndualgais a dhéanamh i ndáil le gníomhaíochtaí trasteorann den sórt sin a áirithiú, ba cheart na táillí agus na muirir sin, nó na heilimintí riachtanacha le aghaidh táillí den sórt sin a ríomh, a chur i láthair i bhfoirm tábla.

                     (4)

                     Ba cheart don Údarás Eorpach um Urrúis agus Margaí (ESMA) a bheith in ann a fhíorú an bhfuair sé an fhaisnéis ar fad maidir leis na forálacha náisiúnta lena rialaítear na ceanglais mhargaíochta le haghaidh CIManna agus GCUInna agus maidir leis na hachoimrí orthu, agus maidir leis na táillí agus na muirir a ghearrtar i ndáil le gníomhaíochtaí trasteorann BCIManna, bhainisteoirí EuVECA, bhainisteoirí EuSEF agus chuideachtaí bainistíochta GCUInna. Ba cheart do ESMA a bheith in ann a fhíorú freisin cibé an bhfuil an fhaisnéis sin iomlán agus cothrom le dáta nó nach bhfuil. Ba cheart d’údaráis inniúla, dá bhrí sin, foirmeacha caighdeánaithe a úsáid nuair atá fógra á thabhairt do ESMA acu maidir leis na hipearnaisc chuig na suíomhanna gréasáin a bhfuil an fhaisnéis le fáil orthu.

                     (5)

                     Ba cheart do ESMA agus na húdaráis inniúla araon pointe teagmhála aonair a ainmniú chun faisnéis maidir le hipearnaisc a sheoladh chuig a suíomhanna gréasáin agus a fháil ar a suíomhanna gréasáin áit a bhfoilsítear faisnéis maidir le forálacha náisiúnta lena rialaítear ceanglais mhargaíochta le haghaidh CIManna agus GCUInna.

                     (6)

                     Ceanglaítear le hAirteagal 12(1) de Rialachán (AE) 2019/1156 ar ESMA bunachar sonraí lárnach a fhoilsiú ar a shuíomh gréasáin, faoin 2 Feabhra 2022, ina bhfuil gach CIM, BCIM, bainisteoir EuSEF, bainisteoir EuVECA, GCUI agus cuideachta bainistíochta GCUI, a bhfuil margaíocht déanta orthu i mBallstát seachas an Ballstát dúchais. Tá faisnéis a chuireann údaráis inniúla ar fáil le cur sa bhunachar sonraí lárnach tráth nach déanaí ná 5 lá oibre tar éis dheireadh gach ráithe dar críoch an 31 Márta, an 30 Meitheamh, an 30 Meán Fómhair agus an 31 Nollaig. Dá bhrí sin, maidir le haon cheanglais a bhaineann le faisnéis den sórt sin a sholáthar sa bhunachar sonraí lárnach ag údaráis inniúla, níor cheart feidhm a bheith acu roimh an 2 Feabhra 2022.

                     (7)

                     Chun go bhfeidhmeoidh an tairseach fógartha dá dtagraítear in Airteagal 13(2) de Rialachán (AE) 2019/1156 i gceart, is gá saoráid chun sonraí lena ngabhann a uaslódáil chuig an tairseach fógartha a bheith san áireamh leis na socruithe teicniúla. Ba cheart do ESMA iomláine, sláine agus rúndacht na faisnéise a ionchorpraítear sa tairseach fógartha a áirithiú.

                     (8)

                     Tá na forálacha sa Rialachán seo nasctha go dlúth le chéile, mar go leagtar amach iontu foirmeacha, teimpléid agus nósanna imeachta caighdeánaithe maidir le faisnéis a chur in iúl do ESMA a bhaineann le dáileadh trasteorann CIManna agus GCUInna agus foilsiú faisnéise den sórt sin ag údaráis inniúla ar a suíomhanna gréasáin. Chun comhleanúnachas a áirithiú agus na foirmeacha caighdeánaithe a leagan amach agus mar gheall ar na hidirnaisc shubstainteacha idir forálacha an Rialacháin seo, is iomchuí na forálacha sin a áirithiú i Rialachán aonair.

                     (9)

                     Tá an Rialachán seo bunaithe ar na dréachtchaighdeáin theicniúla cur chun feidhme a chuir ESMA faoi bhráid an Choimisiúin.

                     (10)

                     Reáchtáil ESMA comhairliúcháin phoiblí oscailte maidir le forálacha na ndréachtchaighdeán teicniúil cur chun feidhme ar a bhfuil an Rialachán seo bunaithe, rinne sé anailís ar na costais agus ar na tairbhí gaolmhara féideartha, agus d’iarr sé comhairle ar an nGrúpa Geallsealbhóirí um Urrúis agus Margaí arna bhunú i gcomhréir le hAirteagal 37 de Rialachán (AE) Uimh. 1095/2010 ó Pharlaimint na hEorpa agus ón gComhairle (2). Ní dheachaigh ESMA i gcomhairle, áfach, maidir leis na dréachtchaighdeáin theicniúla cur chun feidhme ina sonraítear na foirmeacha, na teimpléid agus na nósanna imeachta caighdeánacha le haghaidh cumarsáid faisnéise ag údaráis náisiúnta inniúla i ndáil leis na forálacha náisiúnta lena rialaítear ceanglais mhargaíochta agus i ndáil leis na táillí agus na muirir rialála a bhaineann le gníomhaíochtaí trasteorann BCIManna, bhainisteoirí EuVECA, bhainisteoirí EuSEF agus chuideachtaí bainistíochta GCUInna, agus maidir leis na dréachtchaighdeáin theicniúla cur chun feidhme ina sonraítear an fhaisnéis atá le cur in iúl ag údaráis inniúla chomh maith leis na foirmeacha, na teimpléid agus na nósanna imeachta le haghaidh cumarsáid faisnéise ag údaráis inniúla chuig ESMA chun críche bunachar sonraí lárnach a chruthú agus a chothabháil maidir le margaíocht trasteorann CIManna agus GCUInna agus ar na socruithe teicniúla le haghaidh fheidhmiú na tairsí fógartha mar go mbeadh sé an-díréireach tuairimí a lorg maidir le forálacha nach bhfuil tionchar acu ach amháin ar ESMA agus údaráis inniúla.

                     (11)

                     Ba cheart cur i bhfeidhm fhorálacha an Rialacháin seo maidir le foilsiú forálacha náisiúnta a bhaineann le ceanglais mhargaíochta a ailíniú le dáta chur i bhfeidhm Airteagail 4 agus 5 de Rialachán (AE) 2019/1156 a bhaineann leis an oibleagáid sin. Ba cheart cur i bhfeidhm fhorálacha an Rialacháin seo maidir le faisnéis atá le cur in iúl do ESMA, chun críche bunachar sonraí lárnach a chruthú agus a chothabháil, a ailíniú leis an dáta dá dtagraítear in Airteagal 12(1) de Rialachán (AE) 2019/1156 a bhaineann leis an oibleagáid sin,

               TAR ÉIS AN RIALACHÁN SEO A GHLACADH:

            Airteagal 1
            Forálacha náisiúnta a fhoilsiú maidir le ceanglais mhargaíochta

               1.   Foilseoidh na húdaráis inniúla an fhaisnéis dá dtagraítear in Airteagal 5(1) de Rialachán (AE) 2019/1156 ar a suíomhanna gréasáin, trí úsáid a bhaint as an teimpléad a leagtar amach in Iarscríbhinn I a ghabhann leis an Rialachán seo.

               2.   Foilseoidh údaráis inniúla an fhaisnéis dá dtagraítear sa chéad fhomhír, ina hiomláine ar leathanach gréasáin tiomanta aonair dá suíomhanna gréasáin, nó ar leathanaigh ghréasáin ar leithligh, ina leagfar amach an fhaisnéis dá dtagraítear sa mhír seo le haghaidh cistí infheistíochta malartacha (CIManna) agus gnóthais le haghaidh comhinfheistíocht in urrúis inaistrithe (GCUInna).

               3.   Foilseoidh na húdaráis inniúla achoimrí ar an bhfaisnéis dá dtagraítear i mír 1 ar bhealach soiléir, gonta agus éasca le tuiscint, trí úsáid a bhaint as na teimpléid a leagtar amach in Iarscríbhinn II a ghabhann leis an Rialachán seo. Foilseofar na hachoimrí sin ar an leathanach gréasáin céanna leis an bhfaisnéis dá dtagraítear i mír 1, ag barr nó ag bun an leathanaigh ghréasáin sin.

            Airteagal 2
            Foilsiú faisnéise a bhaineann le táillí nó muirir arna ngearradh ag údaráis inniúla i leith a gcúraimí a chomhlíonadh i ndáil le gníomhaíochtaí trasteorann BCIManna, bhainisteoirí EuVECAnna, bhainisteoirí EuSEFanna agus chuideachtaí bainistíochta GCUInna.
            Foilseoidh na húdaráis inniúla an fhaisnéis dá dtagraítear in Airteagal 10(1) de Rialachán (AE) 2019/1156 ar leithligh le haghaidh gach táille nó muirir trí úsáid a bhaint as an teimpléad a leagtar amach in Iarscríbhinn III a ghabhann leis an Rialachán seo.

            Airteagal 3
            Fógraí chuig an Údarás Eorpach um Urrúis agus Margaí

               1.   Tabharfaidh údaráis inniúla fógra don Údarás Eorpach um Urrúis agus Margaí (ESMA) maidir leis na hipearnaisc chuig a suíomhanna gréasáin ar a bhfuil an fhaisnéis dá dtagraítear in Airteagal 1 foilsithe, agus aon athrú ar na hipearnaisc sin agus ar an bhfaisnéis atá foilsithe ar na leathanaigh ghréasáin lena mbaineann, trí úsáid a bhaint as na teimpléid a leagtar amach in Iarscríbhinn IV.

               2.   Tabharfaidh údaráis inniúla fógra do ESMA maidir leis na hipearnaisc chuig a suíomhanna gréasáin ar a bhfuil an fhaisnéis dá dtagraítear in Airteagal 2 foilsithe, agus aon athrú ar na hipearnaisc sin agus ar an bhfaisnéis atá foilsithe ar na leathanaigh ghréasáin lena mbaineann, trí úsáid a bhaint as na teimpléid a leagtar amach in Iarscríbhinn V.

               3.   Tabharfaidh na húdaráis inniúla fógra do ESMA maidir le haon athrú ar na hipearnaisc agus ar an bhfaisnéis dá dtagraítear i míreanna 1 agus 2 laistigh de 10 lá oibre tar éis an athrú ar shuíomh gréasáin an údaráis inniúil a chur chun feidhme.

            Airteagal 4
            Pointe teagmhála aonair

               1.   Chun críocha na bhfógraí dá dtagraítear in Airteagal 3, ainmneoidh gach údarás inniúil pointe teagmhála aonair chun an fhaisnéis a sheoladh chuige agus chun aon saincheist a bhaineann le cur isteach na faisnéise sin a chur in iúl.

               2.   Tabharfaidh údaráis inniúla fógra do ESMA faoin bpointe teagmhála aonair dá dtagraítear i mír 1.

               3.   Ainmneoidh ESMA pointe teagmhála aonair chun an fhaisnéis dá dtagraítear in Airteagail 1 agus 2 a fháil agus chun aon saincheist a bhaineann le fáil na faisnéise dá dtagraítear san Airteagal seo a chur in iúl.

               4.   Tabharfaidh ESMA fógra do na húdaráis inniúla faoin bpointe teagmhála aonair dá dtagraítear i mír 3.

            Airteagal 5
            Faisnéis atá le cur in iúl do ESMA chun críche bunachar sonraí lárnach a chruthú agus a chothabháil maidir le margaíocht trasteorann CIManna agus GCUInna.

               1.   Chun críocha an bunachar sonraí lárnach dá dtagraítear in Airteagal 12 de Rialachán (AE) 2019/1156 a chruthú agus a chothabháil, seolfaidh údaráis inniúla na mBallstát baile an fhaisnéis a shonraítear i dTábla 1 d’Iarscríbhinn VI leis an Rialachán seo agus aon nuashonrú maidir leis chuig ESMA ar bhonn ráithiúil.

               2.   Seolfaidh údaráis inniúla na mBallstát baile an fhaisnéis dá dtagraítear i mír 1 chuig ESMA tráth nach déanaí ná 5 lá oibre tar éis dheireadh gach ráithe dar críoch an 31 Márta, an 30 Meitheamh, an 30 Meán Fómhair agus an 31 Nollaig.

            Airteagal 6
            Socruithe teicniúla le haghaidh fheidhmiú na tairsí fógartha arna bunú ag ESMA

               1.   Tarchuirfidh údaráis inniúla, i bhformáid XML coiteann, an fhaisnéis dá dtagraítear in Airteagal 5(1) trí úsáid a bhaint as an bhformáid réimse a leagtar síos i dTábla 2 d’Iarscríbhinn VI.

               2.   Tarchuirfidh údaráis inniúla na doiciméid dá dtagraítear in Airteagal 13(1) de Rialachán (AE) 2019/1156 go leictreonach tríd an tairseach fógartha arna bunú ag ESMA i gcomhréir le hAirteagal 13(2) den Rialachán sin.

               3.   Áiritheoidh ESMA iomláine, sláine agus rúndacht na faisnéise dá dtagraítear i míreanna 1 agus 2 le linn a tarchuir tríd an tairseach fógartha.

               4.   Áiritheoidh ESMA go bpróiseálfaidh agus go seiceálfaidh an tairseach fógartha dá dtagraítear i mír 2 an fhaisnéis tarchurtha agus na sonraí uile lena ngabhann go huathoibríoch agus go seolfaidh sí aiseolas chuig an údarás inniúil maidir le rathúlacht an tarchuir agus maidir le haon earráidí a tharla le linn an tarchuir sin.

            Airteagal 7
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm ag Airteagal 1 agus Airteagal 3(1) ón 2 Lúnasa 2021 agus beidh feidhm ag Airteagal 5 ón 2 Feabhra 2022.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 27 Bealtaine 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 188, 12.07.2019, lch. 55.

            (2)  Rialachán (AE) Uimh. 1095/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (an tÚdarás Eorpach um Urrúis agus Margaí), lena leasaítear Cinneadh Uimh. 716/2009/CE agus lena n-aisghairtear Cinneadh 2009/77/CE ón gCoimisiún (IO L 331, 15.12.2010, lch. 84).

            IARSCRÍBHINN I

               Teimpléad le haghaidh fhoilsiú forálacha náisiúnta lena rialaítear na ceanglais mhargaíochta le haghaidh CIMana agus GCUInna

                           [Tabhair le fios an dáta deiridh a modhnaíodh an fhaisnéis]

                        Tá faisnéis ar an leathanach seo maidir leis na forálacha reachtaíochta, rialúcháin agus riaracháin náisiúnta lena rialaítear na ceanglais mhargaíochta dá dtagraítear in Airteagal 5(1) de Rialachán (AE) 2019/1156 ó Pharlaimint na hEorpa agus ón gComhairle an 20 Meitheamh 2019 maidir le dáileadh trasteorann gnóthas comhinfheistíochta.

                           Ceanglais mhargaíochta le haghaidh GCUInna

                           (Cuir isteach faisnéis cothrom le dáta agus iomlán maidir leis na forálacha reachtaíochta, rialúcháin agus riaracháin náisiúnta is infheidhme lena rialaítear na ceanglais mhargaíochta le haghaidh GCUInna, lena n-áirítear hipearnaisc chuig leaganacha iomlána na bhforálacha reachtaíochta, rialúcháin agus riaracháin sin)

                           Ní mór na catagóirí rialacha a leanas ar a laghad a bheith san áireamh leis an bhfaisnéis lena rialaítear an méid seo a leanas:

                                    (a)

                                    formáid agus inneachar an ábhair mhargaíochta, lena n-áirítear sainaithint na faisnéise agus na ndoiciméad atá le cur in iúl don údarás inniúil sula gcuirfear tús leis an margaíocht;

                                    (b)

                                    fíorú ar chumarsáid mhargaíochta ag an údarás inniúil;

                                    (c)

                                    oibleagáidí tuairiscithe i ndáil le margaíocht;

                                    (d)

                                    córas pas;

                                    (e)

                                    an fógra i dtaca le socruithe a rinneadh le haghaidh margaíochta a chur ar ceal;

                                    (f)

                                    rialacha eile lena rialaítear margaíocht GCUInna is infheidhme laistigh de dhlínse an údaráis inniúil [i gcás inarb infheidhme].

                           Séanadh: Tá cúram réasúnach glactha ag [Ainm an údaráis inniúil] lena áirithiú go bhfuil an fhaisnéis maidir leis na forálacha náisiúnta lena rialaítear na ceanglais mhargaíochta le haghaidh GCUInna in [Ainm an Bhallstáit] san áireamh ar an leathanach gréasáin seo cothrom le dáta agus iomlán. Níl [Ainm an údaráis inniúil] freagrach as suíomhanna gréasáin seachtracha a chothabháil agus níl sé freagrach as aon earráid nó easnamh ar aon suíomh gréasáin seachtrach a soláthraítear hipearnaisc chuige ar an leathanach gréasáin seo.

                           Ceanglais mhargaíochta le haghaidh CIManna

                           (Cuir isteach faisnéis cothrom le dáta agus iomlán maidir leis na forálacha reachtaíochta, rialúcháin agus riaracháin náisiúnta is infheidhme lena rialaítear na ceanglais mhargaíochta le haghaidh CIManna, lena n-áirítear na hipearnaisc chuig leaganacha iomlána na bhforálacha reachtaíochta, rialúcháin agus riaracháin sin). I gcás ina bhfuil aon fhoráil shonrach i bhfeidhm maidir le margaíocht catagóirí áirithe CIManna (e.g. CIManna réadmhaoine, CIManna cothromais phríobháidigh, etc.), cuir isteach na forálacha reachtaíochta, rialúcháin agus riaracháin náisiúnta ábhartha le haghaidh gach ceann de na catagóirí sin.

                           Ní mór na catagóirí rialacha a leanas ar a laghad a bheith san áireamh leis an bhfaisnéis lena rialaítear an méid seo a leanas:

                                    (a)

                                    réamhúdarú le haghaidh margaíochta;

                                    (b)

                                    formáid agus inneachar an ábhair mhargaíochta, lena n-áirítear sainaithint na faisnéise agus na ndoiciméad atá le cur in iúl don údarás inniúil sula gcuirfear tús leis an margaíocht;

                                    (c)

                                    fíorú ar chumarsáid mhargaíochta ag an údarás inniúil;

                                    (d)

                                    margaíocht chuig infheisteoirí miondíola nó chuig infheisteoirí gairmiúla;

                                    (e)

                                    oibleagáidí tuairiscithe i ndáil le margaíocht;

                                    (f)

                                    córas pas;

                                    (g)

                                    dáileadh cistí arna mbunú i dtríú tír faoin gcóras náisiúnta láithrithe phríobháidigh [i gcás inarb infheidhme];

                                    (h)

                                    dáileadh CIManna neamhiata agus CIManna iata;

                                    (i)

                                    an fógra i dtaca le socruithe a rinneadh le haghaidh margaíochta a chur ar ceal;

                                    (j)

                                    rialacha eile lena rialaítear margaíocht CIManna is infheidhme laistigh de dhlínse an údaráis inniúil [i gcás inarb infheidhme].

                              Séanadh: Tá cúram réasúnach glactha ag [Ainm an údaráis inniúil] lena áirithiú go bhfuil an fhaisnéis maidir leis na forálacha náisiúnta lena rialaítear na ceanglais mhargaíochta le haghaidh CIManna in [Ainm an Bhallstáit] san áireamh ar an leathanach gréasáin seo cothrom le dáta agus iomlán. Níl [Ainm an údaráis inniúil] freagrach as suíomhanna gréasáin seachtracha a chothabháil agus níl sé freagrach as aon earráid nó easnamh ar aon suíomh gréasáin seachtrach a soláthraítear hipearnaisc chuige ar an leathanach gréasáin seo.
                        Ceanglais eile*
                        Chomh maith leis na forálacha dá dtagraítear thuas, a leagtar amach go sonrach le haghaidh margaíocht [GCUInna/CIManna/GCUInna agus CIManna], d’fhéadfadh forálacha dlí eile a bheith i bhfeidhm agus margaíocht á déanamh orthu in [Ainm an Bhallstáit], cé nach bhfuil siad deartha go sonrach le haghaidh margaíocht [GCUInna/CIManna/GCUInna agus CIManna], ag brath ar chás aonair na ndaoine sin atá páirteach i margaíocht scaireanna nó aonad [GCUInna/CIManna/GCUInna agus CIManna]. D’fhéadfadh margaíocht in [ainm an Bhallstáit] cur i bhfeidhm na gceanglas eile a spreagadh, amhail [sonraigh na comhlachtaí ábhartha den dlí náisiúnta a d’fhéadfadh a bheith infheidhme].

                           Séanadh: Seo a leanas liosta neamhchuimsitheach de dhlíthe náisiúnta a d’fhéadfadh a bheith infheidhme agus níl [Ainm an údaráis inniúil] faoi dhliteanas i leith aon easnaimh ar an liosta sin. Níl maoirseacht na gceanglas a eascraíonn as na dlíthe seo faoi mhaoirseacht [Ainm an údaráis inniúil]. Ba cheart measúnú a dhéanamh ar infheidhmeacht na gceanglas seo, agus aon cheanglais dhlíthiúil eile, sula ndéanfar margaíocht ar [GCUI/CIM/GCUI nó CIM] nó infheistíocht ann. I gcás ina bhfuil neamhchinnteacht, ba cheart do na daoine sin a dhéanann margaíocht ar GCUInna nó CIManna nó a infheistíonn iontu comhairle neamhspleách a fháil maidir leis na ceanglais is infheidhme maidir lena gcás aonair.

                                    *

                                       Má tá na ceanglais mhargaíochta le haghaidh GCUInna agus na ceanglais mhargaíochta le haghaidh CIManna foilsithe ar leathanaigh ghréasáin ar leithligh de chuid údaráis inniúil, ní mór na ‘ceanglais eile’ a fhoilsiú ar an dá leathanach.

            IARSCRÍBHINN II

               Teimpléad le haghaidh fhoilsiú na n-achoimrí ar fhorálacha náisiúnta lena rialaítear na ceanglais mhargaíochta le haghaidh CIManna agus GCUInna

                           [Tabhair le fios an dáta deiridh a modhnaíodh an fhaisnéis má fhoilsítear an achoimre seo ar leathanach gréasáin ar leithligh ón bhfaisnéis in Iarscríbhinn I]

                           Achoimre ar na ceanglais mhargaíochta le haghaidh GCUInna

                           (Cuir isteach an achoimre ar na ceanglais mhargaíochta le haghaidh GCUInna, ag sainaithint go háirithe na rialacha lena rialaítear an méid seo a leanas:

                                    (a)

                                    fógra agus formheas roimh ré i leith cumarsáid mhargaíochta;

                                    (b)

                                    aon cheanglais eile le haghaidh mhargaíocht GCUInna a mheasann an t-údarás inniúil a bheith iomchuí [i gcás inarb infheidhme].)

                           Achoimre ar na ceanglais mhargaíochta le haghaidh CIManna

                           (Cuir isteach an achoimre ar na ceanglais mhargaíochta le haghaidh CIManna, ag sainaithint go háirithe na rialacha lena rialaítear an méid seo a leanas:

                                    (a)

                                    fógra agus formheas roimh ré i leith margaíochta;

                                    (b)

                                    fógra agus formheas roimh ré i leith cumarsáid mhargaíochta;

                                    (c)

                                    margaíocht chuig infheisteoirí miondíola nó chuig infheisteoirí gairmiúla;

                                    (d)

                                    na ceanglais bhreise is infheidhme go háirithe maidir le margaíocht catagóirí áirithe CIManna ar ann dóibh faoin dlí náisiúnta (e.g. CIManna cothromais phríobháidigh nó réadmhaoine);

                                    (e)

                                    aon cheanglais eile le haghaidh mhargaíocht CIManna a mheasann an t-údarás inniúil a bheith iomchuí [i gcás inarb infheidhme].)

            IARSCRÍBHINN III

               Teimpléad le haghaidh táillí agus muirir rialála a fhoilsiú

                           [Tabhair le fios an dáta deiridh a modhnaíodh an fhaisnéis]

                        Tá faisnéis ar an leathanach seo maidir leis na táillí agus na muirir arna ngearradh ag [ainm an údaráis inniúil] i leith a gcúraimí a chomhlíonadh i ndáil le gníomhaíochtaí trasteorann BCIManna, bhainisteoirí EuSEF, bhainisteoirí EuVECA agus chuideachtaí bainistíochta GCUInna dá dtagraítear in Airteagal 10(1) de Rialachán (AE) 2019/1156 ó Pharlaimint na hEorpa agus ón gComhairle an 20 Meitheamh 2019 maidir le dáileadh trasteorann gnóthas comhinfheistíochta.

                           [Ní mór d’údaráis inniúla an teimpléad seo a úsáid chun na táillí agus na muirir ar fad a ghearrann siad as a ndualgais a dhéanamh i leith a gcúraimí a chomhlíonadh i ndáil le gníomhaíochtaí trasteorann BCIManna, bhainisteoirí EuVECAnna, bhainisteoirí EuSEFanna agus chuideachtaí bainistíochta GCUInna, chun iad sin a fhoilsiú, ag scagadh na dtáillí agus na muirear, i measc nithe eile, sna catagóirí a leanas, de réir mar is infheidhme].

                              Táillí agus muirir bhainistithe trasteorann*

                                    (a)

                                    táillí clárúcháin;

                                    (b)

                                    táillí a ghearrtar as fógra i leith doiciméad agus as aon fhógra roimhe a thabhairt cothrom le dáta ina dhiaidh sin;

                                    (c)

                                    táillí pas;

                                    (d)

                                    táillí bainistíochta;

                                    (e)

                                    aon táille nó muirear eile is infheidhme a bunaíodh faoi dhlí an Bhallstáit [i gcás inarb infheidhme].

                                 Táillí agus muirir mhargaíochta trasteorann*

                                    (a)

                                    táillí réamh-mhargaíochta;

                                    (b)

                                    táillí clárúcháin;

                                    (c)

                                    táillí a ghearrtar as fógra i leith doiciméad agus as aon fhógra roimhe a thabhairt cothrom le dáta ina dhiaidh sin;

                                    (d)

                                    táillí pas;

                                    (e)

                                    táillí i dtaca le fógra a chur ar ceal;

                                    (f)

                                    aon táille nó muirear eile a bunaíodh faoi dhlí an Bhallstáit
                                    [i gcás inarb infheidhme].

                                    *

                                       I gcás nach ngearrtar aon táille nó muirear i ndáil leis na catagóirí a liostaítear thuas, ní mór an séanadh a leanas a áireamh: ‘Ní ghearrann [ainm an údaráis inniúil] aon táille agus muirear i leith [catagóir ábhartha gníomhaíochta]’.

                                       [I dteannta an liosta táillí agus muirir a ghearrann siad i leith a ndualgais a chomhlíonadh i ndáil le gníomhaíochtaí trasteorann BCIManna, bhainisteoirí EuSEF,

                                       bhainisteoirí EuVECA agus chuideachtaí bainistíochta GCUInna, a leagtar amach thíos, féadfaidh údaráis inniúla faisnéis ghinearálta a thabhairt maidir le struchtúr na dtáillí agus na muirear sin.]

                           Teimpléad le haghaidh táillí agus muirear

                           (Ainm nó tuairisc ghairid ar an táille nó muirear)

                           (An bunús dlí agus hipearnasc le leagan iomlán an téacs dlí ábhartha) (An t-eintiteas atá faoi dhliteanas an táille nó an muirear a íoc)

                           (Gníomhaíocht as a dtagann an táille nó muirear)

                           (Tuairisc ar struchtúr na táille nó an mhuirir, lena n-áirítear, inter alia, an fhaisnéis seo a leanas:

                                    (a)

                                    An méid – i gcás ina leagtar amach mar mhéid seasta é – nó an mhodheolaíocht ríofa chun an táille nó muirear a ríomh – lena n-áirítear, go háirithe, céatadán, bunús ríofa, agus tásc, de réir mar is infheidhme, íosmhéid nó uasmhéid na táille nó an mhuirir, mar aon le sampla;

                                    (b)

                                    Cibé an táille nó muirear tosaigh nó leanúnach atá ann agus, de réir mar is infheidhme, an tréimhsiúlacht;

                                    (c)

                                    An dáta ar a bhfuil an táille nó muirear le híoc; agus

                                    (d)

                                    Aon sonra breise.)

                           (Féadfaidh údaráis inniúla faisnéis bhreise a sholáthar maidir le struchtúr, tréimhsiúlacht, nó modheolaíocht ríofa na táille nó an mhuirir. Nuair a mheasann an t-údarás go bhféadfadh an fhaisnéis atá sna sraitheanna thuas a bheith doiléir nó míthreorach, ní mór faisnéis bhreise a chur ar fáil.)

                           Séanadh: Is iad na táillí agus na muirir a liostaítear thuas na táillí agus na muirir a ghearrann [ainm an údaráis inniúil]. D’fhéadfaí costais a thabhú, áfach, a bhaineann le hoibleagáidí riaracháin, comhairle tríú páirtí nó forbairt thráchtála agus margaíocht á déanamh ar GCUInna nó CIManna in [ainm an Bhallstáit]. Níl [Ainm an údaráis inniúil] freagrach as suíomhanna gréasáin seachtracha a chothabháil agus níl sé freagrach as aon earráid nó easnamh ar aon suíomh gréasáin seachtrach a soláthraítear hipearnaisc chuige ar an leathanach gréasáin seo.

            IARSCRÍBHINN IV

               Teimpléad le haghaidh an fhógra faisnéise de bhun Airteagal 3(1) den Rialachán seo

                           An fhoirm le haghaidh cumarsáid faisnéise i gcomhréir le hAirteagal 5(2) de Rialachán (AE) 2019/1156

                           Ó:

                        Ballstát:
                        Údarás inniúil:
                        Pointe teagmhála ainmnithe:
                        Ríomhphost:
                        (Fógra tosaigh)
                        A Dhuine Uasail,
                        I gcomhréir le hAirteagal 5(2) de Rialachán (AE) 2019/1156 ó Pharlaimint na hEorpa agus ón gComhairle an 20 Meitheamh 2019 maidir le dáileadh trasteorann gnóthas comhinfheistíochta, is mian liom an fhaisnéis dá dtagraítear san fhoráil seo a sholáthar, eadhon:

                                    —

                                    an hipearnasc chuig suíomh gréasáin [ainm an údaráis inniúil], áit a bhfoilsítear an fhaisnéis maidir leis na forálacha reachtaíochta, rialúcháin agus riaracháin náisiúnta uile is infheidhme lena rialaítear ceanglais mhargaíochta le haghaidh CIManna agus GCUInna agus a n-achoimrí; agus

                                    —

                                    an achoimre ar na ceanglais mhargaíochta chun críche foilsithe ar shuíomh gréasáin an Údaráis Eorpaigh um Urrúis agus Margaí.

                              Tá an fhaisnéis sin sa tábla thíos.

                                       Hipearnaisc chuig suíomh gréasáin an údaráis inniúil

                                    Hipearnasc chuig suíomh gréasáin [Ainm an údaráis inniúil], ar a bhfoilsítear an fhaisnéis dá dtagraítear in Airteagal 5(1) de Rialachán (AE) 2019/1156 i [sonraigh an teanga is gnách a úsáid i réimse an airgeadais idirnáisiúnta]

                                    [Cuir isteach hipearnasc]

                                    (I gcás inarb infheidhme) Hipearnasc chuig suíomh gréasáin [Ainm an údaráis inniúil],ar a bhfoilsítear an fhaisnéis dá dtagraítear in Airteagal 5(1) de Rialachán (AE) 2019/1156 i [sonraigh an teanga eile]

                                    [Cuir isteach hipearnasc]

                                       Achoimre ar na ceanglais mhargaíochta

                                    Achoimre ar na ceanglais mhargaíochta dá dtagraítear in Airteagal 5(1) de Rialachán (AE) 2019/1156 i [sonraigh an teanga is gnách a úsáid i réimse an airgeadais idirnáisiúnta]

                                       [Cuir isteach achoimre ar na ceanglais mhargaíochta]

                                    Achoimre ar na ceanglais mhargaíochta dá dtagraítear in Airteagal 5(1) Rialachán (AE) 2019/1156 i [sonraigh an teanga eile]

                                    [Cuir isteach achoimre ar na ceanglais mhargaíochta]

                              Mise le dúthracht duit,
                        [Síniú]
                        (I gcás ina mbaineann an fógra le hathrú ar fhaisnéis ar tugadh fógra fúithi roimhe)
                        A Dhuine Uasail,
                        I gcomhréir le hAirteagal 5(2) de Rialachán (AE) 2019/1156, is mian liom fógra a thabhairt faoi athrú ar an bhfaisnéis dá dtagraítear san fhoráil seo, eadhon (cibé acu) an hipearnasc chuig suíomh gréasáin [ainm an údaráis inniúil], áit a bhfoilsítear an fhaisnéis maidir leis na forálacha reachtaíochta, rialúcháin agus riaracháin náisiúnta go léir is infheidhme lena rialaítear ceanglais mhargaíochta le haghaidh CIManna agus GCUInna agus a n-achoimrí, (agus/nó) an achoimre ar na ceanglais mhargaíochta chun críche foilsithe ar shuíomh gréasáin an Údaráis Eorpaigh um Urrúis agus Margaí.
                        Tá sonraí an athraithe a cuireadh chun feidhme le fáil sa tábla thíos ar an [dáta chur chun feidhme an athraithe ar shuíomh gréasáin an údaráis inniúil].

                                       Hipearnaisc chuig suíomhanna gréasáin na n-údarás inniúil

                                       Hipearnasc roimhe seo

                                       Hipearnasc nuashonraithe

                                    Hipearnasc chuig suíomh gréasáin [Ainm an údaráis inniúil], ar ar foilsíodh an fhaisnéis dá dtagraítear in Airteagal 5(1) de Rialachán (AE) 2019/1156 i (sonraigh an teanga) is gnách a úsáid i réimse an airgeadais idirnáisiúnta):
                                    [Cuir isteach hipearnasc roimhe seo]

                                    Hipearnasc nuashonraithe chuig suíomh gréasáin [Ainm an údaráis inniúil], ar a bhfoilsítear an fhaisnéis dá dtagraítear in Airteagal 5(1) de Rialachán (AE) 2019/1156 i (sonraigh an teanga) is gnách a úsáid i réimse an airgeadais idirnáisiúnta):
                                    [Cuir isteach hipearnasc nuashonraithe]

                                    Hipearnasc chuig suíomh gréasáin [Ainm an údaráis inniúil], ar ar foilsíodh an fhaisnéis dá dtagraítear in Airteagal 5(1) de Rialachán (AE) 2019/1156 i [sonraigh an teanga eile]:
                                    [Cuir isteach hipearnasc roimhe seo]

                                    Hipearnasc cothrom le dáta chuig suíomh gréasáin [Ainm an údaráis inniúil], ar a bhfoilsítear an fhaisnéis dá dtagraítear in Airteagal 5(1) de Rialachán (AE) 2019/1156 i [sonraigh an teanga eile]:
                                    [Cuir isteach hipearnasc nuashonraithe]

                                       Agus/nó

                                       Achoimre ar na ceanglais mhargaíochta

                                       Achoimre roimhe seo ar na ceanglais mhargaíochta

                                       Achoimre cothrom le dáta ar na ceanglais mhargaíochta

                                    Leagan roimhe seo den achoimre ar na ceanglais mhargaíochta a foilsíodh i [sonraigh an teanga is gnách a úsáid i réimse an airgeadais idirnáisiúnta]:

                                    Leagan cothrom le dáta den achoimre ar na ceanglais mhargaíochta a foilsíodh i [sonraigh an teanga is gnách a úsáid i réimse an airgeadais idirnáisiúnta]:

                                    [Cuir isteach an leagan roimhe seo den achoimre ar na ceanglais mhargaíochta]

                                    [Cuir isteach an leagan cothrom le dáta den achoimre ar na ceanglais mhargaíochta]

                                    Leagan roimhe seo den achoimre ar na ceanglais mhargaíochta a foilsíodh i [sonraigh an teanga eile]:

                                    Leagan cothrom le dáta den achoimre ar na ceanglais mhargaíochta a foilsíodh i [sonraigh an teanga eile]:

                                    [Cuir isteach an leagan roimhe seo den achoimre ar na ceanglais mhargaíochta]

                                    [Cuir isteach an leagan cothrom le dáta den achoimre ar na ceanglais mhargaíochta]

                              Mise le
                        dúthracht duit,
                        [Síniú]

            IARSCRÍBHINN V

               Teimpléad le haghaidh an fhógra faisnéise de bhun Airteagal 3(2) den Rialachán seo

                           An fhoirm le haghaidh cumarsáid faisnéise i gcomhréir le hAirteagal 10(2) de Rialachán (AE) 2019/1156

                           Ó:

                        Ballstát:
                        Údarás inniúil:
                        Pointe teagmhála ainmnithe:
                        Ríomhphost:
                        A Dhuine Uasail,
                        I gcomhréir le hAirteagal 10(2) de Rialachán (AE) 2019/1156 ó Pharlaimint na hEorpa agus ón gComhairle an 20 Meitheamh 2019 maidir le dáileadh trasteorann gnóthas comhinfheistíochta, is mian liom an fhaisnéis dá dtagraítear san fhoráil seo a thabhairt duit, eadhon an hipearnasc chuig suíomh gréasáin [ainm an údaráis inniúil], ar a bhfoilsítear faisnéis maidir le táillí nó muirir a ghearrtar i [Ballstát] i ndáil le gníomhaíochtaí trasteorann BCIManna, bhainisteoirí EuVECA, bhainisteoirí EuSEF, agus chuideachtaí bainistíochta GCUInna.

                                       Hipearnaisc chuig suíomhanna gréasáin na n-údarás inniúil

                                    Hipearnasc chuig suíomh gréasáin [Ainm an údaráis inniúil], ar a bhfoilsítear an fhaisnéis dá dtagraítear in Airteagal 10(1) de Rialachán (AE) 2019/1156 i [sonraigh an teanga is gnách a úsáid i réimse an airgeadais idirnáisiúnta]

                                    [Cuir isteach hipearnasc]

                                    (I gcás inarb infheidhme) Hipearnasc chuig suíomh gréasáin [ainm an údaráis inniúil], ar a bhfoilsítear an fhaisnéis dá dtagraítear in Airteagal 10(1) de Rialachán (AE) 2019/1156 i [sonraigh an teanga eile]

                                    [Cuir isteach hipearnasc]

                              (I gcás ina mbaineann an fógra le hathrú ar fhaisnéis ar tugadh fógra fúithi roimhe)
                        A Dhuine Uasail,
                        Is mian liom a chur in iúl duit go bhfuil athrú ar an bhfaisnéis dá dtagraítear in Airteagal 10(2) de Rialachán (AE) 2019/1156, eadhon an hipearnasc chuig suíomh gréasáin [ainm an údaráis inniúil], ar a bhfoilsítear faisnéis maidir le táillí nó muirir a ghearrtar i [Ballstát] i ndáil le gníomhaíochtaí trasteorann BCIManna, bhainisteoirí EuVECA, bhainisteoirí EuSEF, agus chuideachtaí bainistíochta GCUInna.
                        (I gcás inarb infheidhme) is mian liom a chur in iúl duit go bhfuil athrú ar an bhfaisnéis atá foilsithe ar shuíomh gréasáin [ainm an údaráis inniúil] maidir leis na táillí agus na muirir rialála a ghearrtar i [Ballstát] i ndáil le gníomhaíochtaí trasteorann BCIManna, bhainisteoirí EuVECA, bhainisteoirí EuSEF, agus chuideachtaí bainistíochta GCUInna.
                        Tá na sonraí maidir leis an athrú a cuireadh chun feidhme ar an [dáta chur chun feidhme an athraithe ar shuíomh gréasáin an údaráis inniúil] sa tábla thíos.

                                       Hipearnaisc chuig suíomhanna gréasáin na n-údarás inniúil

                                       Hipearnasc roimhe seo

                                       Hipearnasc nuashonraithe

                                    Hipearnasc chuig suíomh gréasáin [ainm an údaráis inniúil], ar ar foilsíodh an fhaisnéis dá dtagraítear in Airteagal 10(1) de Rialachán (AE) 2019/1156 i (sonraigh an teanga is gnách a úsáid i réimse an airgeadais idirnáisiúnta):
                                    [Cuir isteach hipearnasc roimhe seo]

                                    Hipearnasc cothrom le dáta chuig suíomh gréasáin [ainm an údaráis inniúil], ar a bhfoilsítear an fhaisnéis dá dtagraítear in Airteagal 10(1) de Rialachán (AE) 2019/1156 i (sonraigh an teanga is gnách a úsáid i réimse an airgeadais idirnáisiúnta):
                                    [Cuir isteach hipearnasc nuashonraithe]

                                    (I gcás inarb infheidhme) Hipearnasc chuig suíomh gréasáin [ainm an údaráis inniúil], ar ar foilsíodh an fhaisnéis dá dtagraítear in Airteagal 10(1) de Rialachán (AE) 2019/1156 i [sonraigh an teanga eile]:
                                    [Cuir isteach an hipearnasc roimhe seo]

                                    (I gcás inarb infheidhme) Hipearnasc nuashonraithe chuig suíomh gréasáin [ainm an údaráis inniúil], ar a bhfoilsítear an fhaisnéis dá dtagraítear in Airteagal 10(1) de Rialachán (AE) 2019/1156 i [sonraigh an teanga eile]:
                                    [Cuir isteach hipearnasc nuashonraithe]

                                       Agus/nó

                                       Sonraí na dtáillí nó na muirear rialála

                                       Táillí nó muirir rialála roimhe seo

                                       Táillí nó muirir rialála cothrom le dáta

                                    Sonraí roimhe seo na dtáillí nó na muirear rialála:

                                    Sonraí cothrom le dáta na dtáillí nó na muirear rialála:

                                    [Cuir isteach sonraí roimhe seo na dtáillí nó na muirear rialála ábhartha]

                                    [Cuir isteach sonraí cothrom le dáta na dtáillí nó na muirear rialála ábhartha]

                              Mise le dúthracht duit,
                        [Síniú]

            IARSCRÍBHINN VI

               SONRAÍ ATÁ LE SOLÁTHAR DO ESMA CHUN BUNACHAR SONRAÍ LÁRNACH MAIDIR LE MARGAÍOCHT TRASTEORANN AR CIM AGUS GCUI A CHRUTHÚ AGUS A CHOTHABHÁIL

               Tábla 1

               Na réimsí atá le tuairisciú

                        Uimhir

                        Réimse

                        An t-inneachar atá le tuairisciú

                        An caighdeán agus an fhormáid atá le húsáid

                        1

                        Ainm an chiste

                        Ainm iomlán an chiste.

                        {ALPHANUM-350}

                        2

                        Cód céannachta náisiúnta an chiste

                        Aitheantóir uathúil an chiste.

                        {ALPHANUM-35}

                        3

                        LEI an chiste

                        Aitheantóir Eintitis Dhlítheanaigh an chiste.

                        {LEI}

                        4

                        Aicme scaireanna ISIN

                        Uimhir Aitheantais Urrús Idirnáisiúnta na haicme scaireanna.

                        {ISIN}

                        5

                        Ainm na cuideachta bainistíochta

                        Ainm iomlán na cuideachta bainistíochta.

                        {ALPHANUM-350}

                        6

                        LEI na cuideachta bainistíochta

                        Aitheantóir Eintitis Dhlítheanaigh na cuideachta bainistíochta.

                        {LEI}

                        7

                        Cód náisiúnta céannachta na cuideachta bainistíochta ciste

                        Aitheantóir uathúil na cuideachta bainistíochta ciste arna hainmniú ag an údarás inniúil.

                        {ALPHANUM-35}

                        8

                        An cineál ciste

                        An cineál ciste.

                        Rogha ó liosta réimsí réamhshainithe:

                                    —

                                    [GCUI] le haghaidh GCUInna

                                    —

                                    [CIManna] le haghaidh CIM

                                    —

                                    [ESEF] le haghaidh EuSEF

                                    —

                                    [EVCA] le haghaidh EuVECA

                                    —

                                    [LTIF] le haghaidh ‘ELTIF’

                        9

                        Ballstát seolta

                        Ainm an Bhallstáit seolta.

                        {COUNTRYCODE_2}

                        10

                        Ballstát óstach

                        Ní mór d’údaráis inniúla na Ballstáit óstacha uile inar fógraíodh an ciste le haghaidh margaíochta a léiriú.

                        {COUNTRYCODE_2}

                        11

                        Dáta an fhógra

                        Le haghaidh gach Ballstáit óstaigh, ní mór don údarás inniúil a léiriú cathain a sheol sé
                        an fógra maidir le margaíocht an chiste chuig údarás inniúil na mBallstát óstach.

                        {DATEFORMAT}

                        12

                        An dáta a cuireadh an fógra ar ceal

                        Le haghaidh gach Ballstáit óstaigh, ní mór don údarás inniúil a léiriú cathain a sheol sé an fógra i dtaca le margaíocht an chiste a chur ar ceal chuig údarás inniúil na mBallstát óstach.

                        {DATEFORMAT}

                        13

                        An doiciméadacht fógartha dá dtagraítear in Airteagal 93(1) de Threoir 2009/65/CE agus in Airteagail 31(2) agus 32(2) de Threoir 2011/61/AE

                        Ní mór do na húdaráis inniúla ainm an chomhaid a léiriú a úsáideadh chun an doiciméadacht fógartha a thuairisciú.

                        Formáid lena gceadaítear anailís a dhéanamh ar inneachar an doiciméid gan gá a bheith ann an doiciméad a thiontú chuig formáid eile.

                        14

                        Teanga na doiciméadachta fógartha

                        An teanga ina bhfuil an doiciméadacht dí-fhógartha dréachtaithe.

                        {LANGUAGE}

                        15

                        An doiciméadacht i dtaca leis an bhfógra a chur ar ceal dá dtagraítear in Airteagal 93a(2) de Threoir 2009/65/CE agus in Airteagal 32a(2) de Threoir 2011/61/AE

                        I gcás inarb infheidhme, tugann sé le fios ainm an chomhaid a úsáideadh chun an doiciméadacht i dtaca leis an bhfógra a chur ar ceal a thuairisciú.

                        Formáid lena gceadaítear anailís a dhéanamh ar inneachar an doiciméid gan gá a bheith ann an doiciméad a thiontú chuig formáid eile.

                        16

                        Teanga na doiciméadachta i dtaca leis an bhfógra a chur ar ceal

                        An teanga ina bhfuil an doiciméadacht i dtaca leis an bhfógra a chur ar ceal dréachtaithe.

                        {LANGUAGE}

                        17

                        Margaithe

                        Ní mór do na húdaráis inniúla a léiriú, más féidir, an bhfuil margaíocht déanta ar an gciste.

                        Rogha ó liosta réimsí réamhshainithe:

                                    —

                                    [Y] le haghaidh Tá

                                    —

                                    [N] le haghaidh Níl

                                    —

                                    [NA] le haghaidh Níl sé ar fáil

                        18

                        Cineál an chiste

                        Ní mór do na húdaráis inniúla a léiriú cibé an bhfuil an ciste á bhainistiú go hinmheánach.

                        Rogha ó liosta réimsí réamhshainithe:

                                    —

                                    [Y] le haghaidh Tá

                                    —

                                    [N] le haghaidh Níl

               Tábla 2

               Formáidí réimse

                        Uimhir

                        Siombail

                        An cineál sonraí

                        Sainmhíniú

                        1

                        {ALPHANUM-n}

                        Suas le n charachtar alfa-uimhriúla

                        Réimse saorthéacs

                        2

                        {LEI}

                        20 carachtar alfa-uimhriúla

                        Aitheantóir Eintitis Dhlítheanaigh mar a shainmhínítear in ISO 17442

                        3

                        {ISIN}

                        12 charachtar alfa-uimhriúla

                        Cód ISIN, mar a shainmhínítear in ISO 6166

                        4

                        {COUNTRYCODE_2}

                        Dhá charachtar alfa-uimhriúla

                        Cód tíre dhá litir, mar a shainmhínítear in ISO 3166-1 cód tíre alfa-2

                        5

                        {LANGUAGE}

                        Cód dhá litir

                        ISO 639-1

                        6

                        {DATEFORMAT}

                        Dátaí san fhormáid seo a leanas: BBBB-MM-LL; Ní mór dátaí a thuairisciú in UTC

                        Formáid dáta ISO 8601